text:
- Kugira ngo mwarimu abeho neza ngo agomba kubigiramo uruhare,
- Ati “Umurezi ni uba hafi y’abanyeshuri.”
Frère Innocent Akimana uyobora urwunge rw’amashuri Saint Joseph Kabgayi mu karere ka Muhanga avuga ko imibereho mibi y’abarimu iri mu bidindiza ireme ry’uburezi ariko ko kugira ngo bayisohokemo bagomba kubigiramo uruhare kuko umushahara bahembwa atari mwinshi ariko atari na muke ku buryo wabafasha gutangiza umushinga uciriritse wabazamura.
Muri ibi byumeru bibiri mu Rwanda hose hari kuba ubukanguramaba bugamije gushyira hanze no gushaka umuti w’ibibazo bibangamiye kugera ku ireme ry’uburezi ryuzuye.
Frère Akimana Innocent avuga ko ibituma ireme ry’uburezi ritagerwaho ari byinshi ariko ko we abona icya mbere ari imibereho y’abarimu itarahabwa agaciro gakwiye.
Agaragaza icyakemura ibibazi byugarije ireme ry’uburezi, ati «Mwarimu agahabwa agaciro we yumva akeneye muri sosiyete, ntabwo 100% byashoboka ariko nibura akumva ko afite ako gaciro. Bamuhe ingufu, abone imibereho myiza mu kazi akora.»
Uyu murezi uvuga ko nta kindi yigeze akora mu buzima bwe atari uburezi, avuga ko ibi byose bizagirwamo uruhare na mwarimu.
Ati «…Nari mvuze ngo bamuhe nk’aho hari abandi bazabimuha na we azabigiremo uruhare, umushahara ahembwa si muke kandi si na mwinshi, ntunagomba kuba na mwinshi kuko umwinshi ntubaho. »
Avuga ko gukora neza akazi k’uburezi bisaba kugakunda no kukiyumvamo ariko ko abajya mu burezi muri iki gihe babikora ari amaburakindi.
Ati «Ikibyica byose ni uko umuntu ajya mu burezi atabikunda cyangwa atabishaka, naho iyo ubikunda unabishaka n’ayo mafaranga ntabwo biyasaba ntunabivuga cyangwa ngo ubibone ko ari cyo kibazo kuko ubundi buzima bufite amafaranga ni bwinshi cyane hanze aha…
Iyo uhisemo kujya kuba umurezi, ntabwo ugiyeyo uyobewe ko harimo amafaranga make cyangwa ataguhagije kuko make yo ntabaho ariko uzi neza ko atari ayo wifuza, niba wagiyeyo ni uko ari umwuga wumva ushaka kandi ukunda.»
Umuyobozi w’ishami rya Kaminuza y’u Rwanda ry’ubukungu n’icungamari, Dr Gasheja Faustin uyobora itsinda riri mu bukangurambaga ku ireme ry’uburezi mu karere ka Muhanga, yagiranye ikiganiro n’abarimu bo muri G.S Saint Joseph-Kabgayi abashimira akazi bakora kuko gasaba ubwitange.
Dr Gasheja Faustin yagarutse ku mpaka zijya zibaho z’abantu bafite agaciro hagati y’abantu bakora imirimo ikomeye nko gutwara indege n’abakora umurimo w’uburezi.
Ati «Bose birangira bibutse ko banyuze imbere ya mwarimu. »
Uyu muyobozi muri Kaminuza y’u Rwanda avuga ko nta muntu ukwiye kwinjira mu burezi agamije inyungu z’amikoro ahambaye ahubwo ko agomba gushyira imbere inyungu z’igihugu.
Agaragaza ingaruka zaterwa no kuba umwarimu yakwigisha nabi abanyeshuri kubera kutishimira umushahara, yagize ati “Uramuroga uyu munsi, mu gihe kiri imbere azakuroga akuvura nabi igihe uzaba ukuze.”
Umurezi ni uba hafi y’abanyeshuri…
G.S Saint Joseph-Kabgayi ni ikigo cyamenyekanye kuva mu bihe byatambutse ko abahanyuze baba bafite ubumenyi buhagije.
Frère Akimana umaze imyaka ine ayobora iri shuri avuga ko aya mateka atera umwite abaje kuhiga kuko baba bumva ko bagomba kugendera mu murongo w’ababanjirije,
Gusa ngo ibi bigomba utizwa umurindi n’umuhate w’ubuyobozi bw’ishuri kuko kugira ngo abanyeshuri be bumve ibyo abasaba byose aba yabanye na bo bakarushaho kumwumvira.
Ati «Ntushobora kwitwa umurezi ngo ushobore ibintu by’uburezi utabana n’abana, kuba hafi y’abana, ukaba hafi y’abarezi n’ibindi byose birikora. Iyo uri hafi y’abana baragukunda, iyo bagukunze icyo ubabwiye cyose baragikora n’icyo ubifuzaho cyose kirakunda […] umurezi ni uba hafi y’abana. »
Iri shuri ryasuwe muri ubu bukangurambaga bumaze icyumweru, ryashimiwe kuba rifite ibikoresho bifasha abanyeshuri gukurikirana neza amasomo no kwimenyerezo imikoro, gusa risabwa kugira ibyo rinoza birimo isuku.
Ubu bukangurambaga ku ireme ry’uburezi burakomeje…Insanganyamatsiko igira iti “Imyigire myiza n’indangagaciro, ni ishingiro ry’uburezi bufite ireme.”
Martin NIYONKURU
UMUSEKE.RW


c: text/html

text:
Uyu muyobozi mukuru mu Ngabo zu Rwanda yabigarutseho ubwo yatangizaga amahugurwa y’abasirikare, abapolisi n’abasivile 27, arebana no gutegura igenamigambi rihamye mu gihe bagiye mu butumwa bw’amahoro.
Ni amahugurwa yatangiye kuri uyu wa Mbere tariki ya 11 Nyakanga 2018 mu Kigo cy’Igihugu cy’amahoro, Rwanda Peace Academy, giherereye i Nyakinama mu Karere ka Musanze, akazasozwa ku wa 23 Nyakanga 2018.
Gen. Karamba yavuze ko iyo igenamigambi mu butumwa bw’amahoro ryateguwe nabi biteza ibibazo byinshi kandi bikagira ingaruka no ku basivile.
Yakomeje agira ati “Ni ngombwa ko habanza kumenywa imiterere y’aho batabaye nyuma hagakorwa igenamigambi rinoze kandi rijyanye naho bagashyira hamwe. Ndasaba abaje muri aya mahugurwa kwita ku masomo bazahabwa mu gihe cy’ibyumweru bibiri, azabafasha kunoza akazi kabo neza igihe bari mu butumwa bw’amahoro”
Umwe mu bitabiriye aya mahugurwa waturutse muri Botswana, Aliet Magogo, yavuze ko aya mahugurwa ari ingirakamaro kuko hari byinshi baba bakeneye kumenya cyane nko gutegura igenamigambi.
Yakomeje agira ati “Birazwi ko iyo uriteguye nabi ibyo wakora byose biba bipfuye. Mu gihe nzamara aha ndizera ko nzahungukira byinshi nkazanabishyira mu bikorwa igihe nzaba ndi mu kazi k’ubutumwa bw’amahoro.”
Umuyobozi w’Ikigo cy’igihugu cy’amahoro (RPA), Col. Jill Rutaremara, avuga ko aya mahugurwa ategurwa kugira ngo azafashe abagiye mu butumwa bw’amahoro kunoza akazi kabo neza.
Yagize ati “Aya mahugurwa afite icyo avuze ku bayagiyemo kuko azabafasha kumenya neza imiterere y’aho bazaba bagiye mu butumwa bw’amahoro bityo bamenye uko bategura igenamigambi rijyanye naho kugira ngo banoze akazi kabo. Iyi niyo mpamvu nyamukuru y’aya mahugurwa.”
Aya mahugurwa yitabiriwe n’abaturutse mu bihugu n’imiryango itandukanye, bagera kuri 27. Yateguwe ku bufatanye bw’Iikigo cy’igihugu cy’amahoro cy’Abongereza (BPST-A) na Komisiyo y’Umuryango wa Afurika Yunze Ubumwe.

robotstxt: allowed

filter: keep


text:
Korali Abakorerayesu igiye gukora iki gitaramo nyuma y'icyo iheruka gukora mu ntangiriro za 2017, aho yamurikaga Album ya kabiri y’amashusho bise ‘Nshingiye’. Etienne Nduwimana umuyobozi wa korali Abakorerayesu yadutangarije ko iki gitaramo cyabo bari gutegura gifite intego yo kwibutsa abantu ko bakwiriye gutwara intwaro zose z'Imana.
Etienne Nduwimana yagize ati;"Ni igiterane cy'ivugabutumwa, insanganyamatsiko yacyo iragira iti: 'Nuko mutware intwaro zose z'Imana'" Iyi nsanganyamatsiko iboneka mu Abefeso 6:13". Haragira hati: "Nuko rero mutware intwaro zose z’Imana, kugira ngo mubashe gukomera ku munsi mubi, kandi murangije byose mubashe guhagarara mudatsinzwe." Iyo ukomeje gusoma iki gice kugeza ku murongo wa 18 usangamo intwaro z'Imana abakristo bakwiriye kwitwaza. Haragira hari:
Muhagarare mushikamye mukenyeye ukuri, mwambaye gukiranuka nk’icyuma gikingira igituza, mukwese inkweto, ari zo butumwa bwiza bw’amahoro bubiteguza, kandi ikigeretse kuri byose mutware kwizera nk’ingabo, ari ko muzashoboza kuzimisha imyambi ya wa mubi yose yaka umuriro. Mwakire agakiza kabe ingofero, mwakire n’inkota y’Umwuka ari yo Jambo ry’Imana, musengeshe Umwuka iteka mu buryo bwose bwo gusenga no kwinginga, kandi ku bw’ibyo mugumye rwose kuba maso, musabire abera bose.
Etienne Nduwimana yakomeje avuga ko muri iki giterane bazaba bari kumwe na korali Turanezerewe. Yibukije abazakitabira ko bazaba bari kumwe n'umukozi w'Imana Pastor Uwambaje Emmanuel akaba ari nawe uzigisha ijambo ry'Imana muri icyo giterane gifite intego yo kwibutsa abantu ko bakwiriye gutwara intwaro zose z'Imana.
Korali Abakorerayesu bateguye igitaramo cy'ivugabutumwa
Korali Abakorerayesu yatangiye umurimo w’ivugabutumwa tariki ya 27 Gashyantare 1992, itangirana abantu 32. Kuri ubu iyi korali ifite abaririmbyi 80 ikaba ifite indirimbo zirenga 200, gusa izimaze gutunganywa muri studio zikaba zikubiye kuri Album 2 z’amajwi n’izindi 2 z’amashusho. Muri 2014, korali Abakorerayesu yahawe igihembo cya Sifa Award nka korali yahize izindi zo muri ADEPR mu kugira indirimbo nziza y'amashusho.
Abakorerayesu ni imwe mu makorali yakoze umurimo w’Imana henshi muri iki gihugu cy'u Rwanda dore ko mu mpera z’umwaka wa 2015 iyi korali yagiye mu rugendo rw’ivugabutumwa rw’iminsi itatu muri Tanzania ku butumire bwa Pentecostal Church yo muri icyo gihugu. Uru rugendo bashimira Imana ko rwatanze umusaruro batatekerezaga, benshi bagahembuka mu buryo bw'umwuka ndetse abandi bakakira agakiza.
Bamwe mu bagize korali Abakorerayesu
Abacuranzi bafasha korali Abakorerayesu gucuranga umuziki w'umwimerere
Igiterane cy'ivugabutumwa cyateguwe na korali Abakorerayesu


text:
Imwe mu mikorere y’abakozi ba satani bihishe mu matorero (Igice 1) / Pastor Desire HABYARIMANA
Muri iyi nyigisho y’uyu munsi turareba imikorere y’abakozi ba satani bihishe mu matorero, iyo tuvuze imikorere y’abakozi ba satani: Ni intumwa za satani ziri mu byiciro bitandukanye kandi biri mu matorero.
Murabizi ko satani ntaho ahezwa keretse ahantu hari ubuntu bw’Imana bwinshi n’imbaraga z’isumba byose, niho honyine abasha gutinya ariko muri korari, mu gipasitoro, mu banyamasengesho n’ahandi hatandukanye satani ntabwo ahatinya. Nabaha urugero niba satani ataratinye Yesu arangije amasengesho y’iminsi mirongo ine ntabwo yatinya abantu b’iki gihe basengana intege nke nyinshi.
satani agerageza gutuma abakozi be mu mirimo itandukanye kugirango basenye umurimo Yesu akora mu mitima y’abantu. Muri iyi nyigisho turi burebemo imwe mu mikorere y’abakozi ba satani bihishe mu matorero. Nugira iyo ubona uzamenye ko aho hantu hari abakozi ba satani, bihishe bakora mu buryo bw’ibanga kugirango basenye ubwami bw’Imana cyangwa se umurimo Yesu yatangije mu isi.
Iyo tuvuze ngo abakozi ba satani ni ubwami burwana n’ubwami bw’Imana. Twemera imbaraga z’Imana n’impano z’Imana, satani nawe atuma abakozi be akabatuma gukora imirimo itandukanye kandi mu nzu y’Imana mu rusengero, navuze ko ntaho atinya ntanaho ahezwa ahantu hose arahagera muribuka inkuru ivugwa kuri Yobu, ahantu havuga ngo abana b’Imana bari bateranye n’abasatani nabo baterana nabo.
Ibyo bishatse kuvuga ko nk’iyo duteranye nk’abana b’Imana satani nawe araza agaterana, ntekereza ko bariya bana b’Imana bavugwaga bari abamarayika. satani nawe yari hafi aho hanyuma Imana ibaza satani ngo uvuye he? aravuga ngo niriwe nzerera mu isi, Imana imubaza niba yabonye umukiranutsi wayo Yobu. Iriya ni inkuru y’ukuri yabayeho n’ibyo ndimo ndakubwira ntabwo ari amagambo gusa asanzwe nagirango nkubwire ko bibaho hari abakozi ba satani bihisha mu matorero atandukanye ya gikirisitu kandi abo bakozi ba satani ntacyo batinya ahubwo ahantu hose barahagera.
Dore imwe mu mikorere y’abakozi ba satani kugirango umenye ahantu bari mu matsinda atandukanye y’abantu bakorera mu nzu y’Imana.
1.Abo bantu barangwa n’urukundo ruke
Ikintu kituranga ko turi abana b’Imana ni urukundo. Yesu yaravuze ngo nimukundana nibwo bazamenya ko muri abagishwa bange kandi ikintu Yesu yadutoje nk’umurage ni urukundo , nubona mu rusengero rwa gikristo cyangwa muri korali cyangwa se mu badiyakoni cyangwa se mu gipasteri ukabona ahantu nta rukundo rwa kivandimwe ruhari uzamenye ko hari imikorere ya satani. Urukundo rwa benshi ruzakonja abantu bazaba bikunda badakunda ababo n’icyo kiranga imperuka cyangwa imikorere y’abakozi ba satani.
Iyo mu itsinda ry’abantu hamaze kugeramo umukozi wa satani urukundo rurabura, aba bantu barikunda bakizirikana, ntibabe bagikunda bagenzi babo. Niba Yesu yaravuze ko dukwiye gukundana nibyo bizagaragara ko turi abagishwa kandi Imana ikaba yaradukunze kugeza ubwo itanga umwana wayo natwe ikadusaba gukunda bagenzi bacu nk’uko twikunda. None urukundo ruragenda rubura mu bana b’Imana uzamenye ko aho hantu hari imbaraga z’umwijima zishaka kuvuguruza icy’Imana yavuze.
2.Ubusambanyi nabwo buri mu biranga ahari abakozi ba satani
Abo basatanisite, abo bakozi ba satani, aho bageze bagerageza guteza ubusambanyi mu bana b’Imana. Pawulo yaravuze ngo sinafata ingingo zange ngo nzivange n’iza maraya kuko muba mubaye umubiri umwe. Nubona ubusambanyi mu bana b’Imana, mu baririmbyi, mu bakozi b’Imana batandukanye ukabona ubusambanyi bukomeza kwiyongera mumenye ko hari abakozi ba satani yatumye guteza uwo mwuka w’ubusambanyi kugirango abantu batandukane n’Imana burundu, babe kure y’Imana bakore ibyangwa n’amaso y’Imana.
3. Gucikamo ibice no gucirana imanza mu bantu
Ahantu hari abakozi ba satani habaho ugucikamo ibice, abantu bakabaho bacirana imanza ntawumvikana, n’undi bagahora birebaho bacirana imanza , ukabona abantu bagenda bacikamo ibice. Abantu bakabana kuko bahuje ubushobozi, abandi bakabana kuko biganye, abantu bakabana kuko bacuruzanya, abandi bakabana kuko bavuye mu gihugu kimwe, abandi bakabana kuko bafite ibindi bahuriyeho, hakaba hari umuntu udafite uwo babana nawe. Kimwe mu bigaragaza imikorere y’abasatanisite cyangwa se gucamo abantu ibice nuko abantu bagenda bacirana imanza.
Ahantu habuze urukundo , hakaba hari ubusambanyi no gucirana imanza, biba biri hafi no gucikamo ibice. Njya ndeba uburyo amatorero avuka. Mu by’ukuri amatorero menshi avuka mu kwigomeka. Umuntu arabyuka kubera uko gucikamo ibice no gucanirana imanza, umuntu akumva yashinga itorero rye, akabyuka akarishinga. Uko waritangiye niko nawe bazakwigomekaho ,nabo bacikemo ibice nabo bakomeze, noneho bihinduke nk’umwuka ukwirakwira ahantu hatandukanye kubera ko ari imikorere ya satani.
4. Gucika intege bidasanzwe , abantu bakihugiraho
Iyo abo bakozi ba satani bamaze kugera ahantu, habaho gucika intege bidasanzwe mu banyamasengesho cyangwa se mu bantu bashyize hamwe bakorera Imana. Ubwo abantu bakihugiraho abari bahuje umutima bahujwe no gusenga no gukora umurimo w’Imana, intege nke zikaza, hakabaho intege nke zidasanzwe, umuntu wese akajya yihugiraho akabura umwanya.
Bishatse kuvuga iki? Twese iyo dushyize hamwe twese turumuriro dukorera Imana , satani ntiyatubasha ariko iyo ateye buri wese kwihugiraho akaza, akaguteza ibibazo byawe, umwe akarwaza umwana undi agakena undi agahomba akagira ibyago bitandukanye umuntu wese akihugiraho intege nke zikinjira abantu ntibabe bakiri igicaniro, ntibabe bakiri hamwe kugicaniro cy’Uwiteka. satani aba abonye uburyo adufatisha iyi nayo ni imikorere y’abasatanisite. Ikizakumenyesha ko mu itsinda ryanyu ry’abayamasengesho, ry’abaririmbyi ry’abakozi b’Imana, mu rusengero hagezemo uwo muntu habaho gucika intege bidasanzwe umuntu wese akihugiraho akajya yumva afite ibibazo adafite uko yakemura noneho kuba umwe bikanga.
Igihe umwuka wera yamanukaga, bibiliya iravuga ngo bari bateraniye hamwe bari mu mwanya umwe bahuje umutima umwe. Iyo habuze guhuza umutima buri wese akajya ataka ibibazo bidashira, umuntu wese akajya avuga ingorane yahuye nazo , biba ari ikibazo gikomeye, haba hari imikorere y’abasatanisite , nubona aruko bimeze mu itsinda ryanyu ry’abanyasengesho cyangwa muri korari cyangwa se mu murimo w’Imana ,uzamenye ko hari umukozi wa satani aho ngaho.


text:
Hari umuhungu umwe wakundaga abakobwa babiri kandi akumva rwose abakunda cyane ku buryo bungana ariko umunsi umwe aza kwibaza uwo akunda cyane kurusha undi biramuyobera. Niko kumbaza. Dore igisubizo namuhaye:
Namubajije ikibazo nti "Mbese iyo wishimye wumva wabibwira uwuhe mukobwa? Uwo wabibwira ni uwo ukunda"
Ndongera ndamubaza nti "Mbese iyo ufite akababaro nn'agahinda wumva ari nde wabibwira?Uwo wabibwira ni uwo ukunda"
Niba utekereza ku mukobwa umwe iyo wishimye n'iyo ubabaye, uwo ni we ukunda cyane. Ariko niba udatekereza umukobwa umwe mu mibabaro no mu byishimo nakubwira ko uwo ukunda cyane ari uwo wakwifuza kubwira akababaro n'agahinda byawe.
Mu buzima habamo akababaro kenshi kurusha ibyishimo kandi hari abantu benshi ushobora kubwira ibyishimo byawe batari abakunzi bawe kandi iyo ubuzima bwawe ari bwiza ushobora no kubyishimira wenyine.
Mu kababaro ariko si ko bimeze, nta bantu benshi ufite ushobora gutura agahinda kawe. Uwo ushobora kubwira agahinda kawe aba r ari umuntu wizeye kandi ukunda.
Nubona ushobora gusanga umuntu umwe igihe wishimye
ariko ukihitiramo undi igihe ubabaye ujya umenya ko buryo uwo umutima wawe uhengamiyeho cyane ari uwo ubwira akababaro kawe.
Ikibazo cy'Urukundo
Hari umuhungu umwe wakundaga abakobwa babiri kandi akumva rwose abakunda cyane ku buryo bungana ariko umunsi umwe aza kwibaza uwo akunda cyane kurusha undi biramuyobera. Niko kumbaza. Dore igisubizo namuhaye:


text:
Abaririmbyi ba Healing Worship Team berekeje muri Kenya aho bafite igitaramo gikomeye-Amafoto+Video
Yanditswe na
26 July 2018 saa 08:19'
Itsinda ry’abaririmbyi bagize Healing Worship Team bahagurutse hano mu mujyi wa Kigali berekeza i Nairobi mu gihugu cya Kenya aho bagiye gukora ivugabutumwa biciye mu ndirimbo zo kuramya no guhimbaza Imana.
Abaririmbyi ba Healing Worship Team bitegura guhaguruka muri Galle ya Nyabugogo
Abaririmbyi ba Healing Worship Team bagagurtise muri Gare ya Nyabugogo kw’isaha ya saayine za gitondo cyo kuri uyu wa kane taliki ya 25 Nyakanga 2018 berekeje mu gihugu cya Kenya aho bafite igitaramo gikomeye kuri icyi cyumweru cyo kuwa 29 Nyakanga 2018.
Uburyo iri tsinda rikunzwemo mu Rwanda byarenze imipaka ku bw’ibihangano byabo byacengeye by’umwihariko muri Afurika y’Uburasirazuba ahiganje abavuga indimi Healing Worship Team iririmbamo ari nayo mpamvu iri gutuma bakora ibitaramo byinshi mu bihugu by’ibituranyi kuko usibye uru rugendo bagiyemo mu gihugu cya Kenya bari baherutse no mu gihugu cya Tanzania hari kuwa 28 Mata 2018 iki gihe bari bitabiriye Mujyi wa Geita aho bakoze ivugabutumwa rikihaniramo abasaga ijana.
Muhoza Budete Kibonke, Umuyobozi w’amajwi muri Healing Worship Team
Muhoza Budete Kibonke, Umuyobozi w’amajwi muri Healing Worship Team mbere yo guhaguruka yabwiye IYOBOKAMANA.COM ko igitaramo bagiyemo mu gihugu cya Kenya bakise ngo "Shikilia Pendo la Yesu liVE Concert" kikazabera Nairobi Chapel Ngong’RD Kenya ku mugoroba wo kucyumweru taliki ya 29 Nyakanga 2018 nyuma yaho bakazabona kugaruka mu Rwanda.
Yagize ati “Dufite ibimenyetso byinshi bigaragaza ko iki gitaramo cyacu kizagenda neza kuko abantu bahariya bazi cyane indirimbo zacu kuburyo n’ubu bari kudusaba ngo tuzaririmbe n’izi Ikinyarwanda mu gihe twebwe nyinshi muzo twateguye ziri mu giswahiri ,rwose ndabizeza ko tuzagarukana inkuru nziza yuko twabonyre iminyago yo kuzamurikira umwami Yesu kandi ko twagiranye ibihe byiza n’abantu bo mwakiriya gihugu bakunda Muzika yo kuramya no guhimbaza Imana".
Healing Worship Team bahagurukanye akanyamuneza
Healing Worship Team ikorera umurimo w’Imana mu Itorero Power of Player Church, yatangiye umurimo w’Imana mu mwaka wa 2008 . yatangijwe n’abaririmbyi umunani ndetse bigaga mu mashuri abanza icyo gihe. Uko imyaka yagiye ishira niko Healing Worship Team yagiye yaguka ubu ikaba ifite abaririmbyi 51.
Yatangiye iririmba indirimbo z’abandi ariko ubu ikaba iririmba izayo ndetse imaze kugira izisaga ijana zibumbiye kuri Album enye zirimo niyo bise Mwami icyo wavuze baherutse kumurika mu gitaramo cy’imbaturamugabo cyasize amateka atazibagirana mu bakunda muzika ihimbaza Imana cyabereye mw’ihema rya Camp Kigali kuwa 24 Nyakanga 2018.
REBA VIDEO BAHAGURUKA NYABUGOGO:
REBA AMAFOTO BAHAGURUKA NYABUGOGO :
Healing Worishp Team berekeje muri Kenya aho bafite igitaramo ku cyumweru


text:
Nubwo ari myaka myiza ariko abahanga mu by’imibanire ndetse n’ubunararibonye mu byo gutera akabariro bagaragaje mu kinyamakuru Huffington Post ko hari amakosa abantu bakora muri iyo myaka ashobora gusenya umubano wabo n’abakunzi babo baramutse batitonze.
Ubunebwe mu gutera akabariro
Shannon Chavez wo mu Mujyi wa Los Angeles yagize ati “Usanga abantu bose bakurikiza ibintu byabaye akamenyero mu gutera akabariro. Kwambura imyenda uwo mugiye gukorana icyo gikorwa, ugahita umusoma, ubundi ukajya mu gikorwa nyir’izina."
Yongeyeho ati“ Ibyo ni ubunebwe, gutera akabariro umuntu agomba kubishakira umwanya , akabyitegura mu mutwe akanategura mugenzi we ku buryo amuremamo ibyishimo mu bwenge.”
Kugaragaraza uburakari igihe wumva nta bushake wifitemo
Stephen Snyder avuga ko bibaho kuba umuntu yakumva adakunze ibyo gutera akabariro ariko ko umuti atari ukubireka no kugaragaza uburakari.
Ati “Ubushake bwo gutera akabariro bushobora kubura kuri umwe mu bashakanye ariko ikingenzi si ukubireka no kugaragaza uburakari bw’uko utabishaka, mushobora kwiha gahunda y’igihe cyo bikora gihoraho kuko aribwo ubushake bugenda bugaruka buhoro buhoro aho kubireka burundu.”
Kutita ku gikorwa cyo gutera akabariro igihe ufite uruhinja
Inzobere Laurel Steinberg yagize iti “Mu by’ukuri abana bato bakenera kwitabwaho amanywa n’ijoro bigatuma igihe cyose umubyeyi ahora ananiwe.”
Ngo uko byagenda kose muba mugomba gushaka umwanya haba mu masaha ya kare cyangwa se mu masaha akuze maze icyo gikorwa kikabaho.
Iyi mpuguke ikomeza igira iti “ Buri wese agomba guhora yitaye kuri mugenzi we, kandi nibyo bituma umwe adashobora kujya gushakira ahandi uwo kumufasha gutera akabariro. Umubano wanyu ni rwo ruhinja rwa mbere ugomba kwitaho, maze uwo mwabyaye agakurikiraho.”
Gufata igikorwa cyo gutera akabariro nk’aho ari intambara
Imibonano mpuzabitsina nubwo ari ubuzima ndetse ari igikorwa cyubashywe ariko ntabwo igomba gufatwa nk’aho ari ikintu gikomeye gikwiye kuburamo umwanya wo gukina, guteta no kwishimisha.
Iyo ubikomeje, ukabigira intambara, ni ha handi umwe yumva atanyuzwe, bisaba ko ugomba kwirekura nubwo waba utari inzobere muri byo.
Abahanga bavuga ko gukina no kubanza kwitegura igikorwa bigira uruhare mu migendekere myiza yacyo nubwo bititabwaho kenshi.
Gukomeza gukora imibonano mpuzabitsina ubabara
Abahanga bagaragaza ko nyuma yo kubyara, akenshi abagore baribwa cyane iyo barimo gutera akabariro.
Igisubizo ngo ni ukujya kwa muganga w’abagore kuko gukomeza gukora imibonano mpuzabitsina umugore aribwa cyangwa se ataka bitesha ubushake umugabo we, akabihirwa aho kwishima.
Kwirengagiza umuryango kubera akazi
Nubwo mu myaka ya za 30 aba ari imyaka yo gukora no gushakisha uko urugo rwatera imbere, inzobere zivuga ko urugo atari rwo rukwiye kwirengagizwa.
Vanessa Marin, ati “ Abantu baba bari ku gitutu cyo gukora cyane no gushakisha amafaranga ariko n’urugo ruba rubakeneye kandi kugira ngo ubuzima bwo gutera akabariro bugende neza, ni uko ububonera umwanya , ukabyitaho udahubutse.”
Kugereranya urugo rwawe n’urw’abandi
Steinberg agira ati “Nubwo abantu bubatse usanga baganira ku bijyanye no gutera akabariro mu ngo zabo, ntabwo ugomba kubigereranya n’urwawe ngo wumve ko uko bakora ari ko nawe wakora.”
“Ibyo gutera akabariro bireba umugore n’umugabo, nta wundi uba ukwiye kuzamo hagati, mwebwe mwembi nimwe mumenya ko bibanogeye cyangwa se ko bitabanogeye mukabihindura.”


text:
Perezida wa Komisiyo y’Itorero ry’Igihugu Edouard Bamporiki yasabye abakobwa bahataniye ikamba rya Nyampinga w’u Rwanda 2018 kuzabyaza umusaruro ubwiza bafite, ariko abibutsa ko batabyitwayemo neza, bazahahurira n’ingorane zikomeye.
Mu ijoro ryo kuri uyu wa 18 Gashyantare 2018, habaye igitaramo Mva Rugamba ku bakobwa bahataniye ikamba rya Nyampinga w’u Rwanda 2017 aho besa imihigo bahize n’igitaramo Njya Rugamba aho abahataniye ikamba rya Nyampinga w’u Rwanda 2018 bahiga ibyo bazageza ku banyarwanda.
Perezida wa Komisiyo y’Itorero ry’Igihugu Bamporiki Edouard wari uri muri uyu muhango, yibukije aba bakobwa ko ari beza cyane kandi ubwiza bwabo butagomba kubapfira ubusa ahubwo ko bagomba kububyaza umusaruro, gusa bakanazirikana ko batitwaye neza bashobora guhura n’akaga.
Yagize ati “ abanyarwanda rimwe bakunze kuvuga ngo kuba mwiza ni ikigeragezo, ariko ndatekereza ko kuba mwiza ari igishoro. Kuba mwiza biramutse bibaye ikigeragezo ubwo twasaba Imana abakobwa bacu babi kugira ngo batazageragezwa. Ariko ndatekereza ko kuba mwiza ari igishoro ariko cyitikoreza umwiza agataro kuko nigeze gukora ubushakatsi ntari namurika nsanga 90% y’abantu bikoreye udutaro, batwikoreje na ndagukunda yanyuze mu matwi yabo. “
Yongeyeho ko ubwiza bwabo bagomba kubuhesha agaciro ndetse n’umuntu ushaka kubakoresha mu gikorwa runaka kibyara inyungu bakamuca amafaranga bihanukiriye, anasaba kujya baganira n’ababanjirije kugira ngo babashe kurenga imitego myinshi bazahura nayo.
Yunzemo ati “twe dukwiye gutekereza ko ubwiza bw’umwari w’u Rwanda ari igishoro ndetse umuntu ushaka kugira icyo yamamaza kugira icyo agukoresha kugira ngo ibye byunguke ukamuhenda cyane. Ariko ibishobora kukwicira ejo hazaza, ibishobora kukwangiza ibyo nabyo muri bakuru, mujye munatinyuka mwegere ababanjirije mubagishe inama hari imitego myinshi basimbuka .”
Bamporiki Edouard kandi yibukije aba bakobwa ko kuba ari beza nta ruhare na ruto babigizemo ahubwo ko barimo umwenda ababyeyi babo n’igihugu muri rusange ari nayo mpamvu bagomba kuba intangarugero no ku bazabakomokaho.


text:
Izamuka ry’igiciro cy’imbuto y’ibirayi, ni kimwe mu byatumye ibiciro byabyo bizamuka ku buryo budasanzwe aho ikiro cyavuye ku mafaranga 150 mu 2016 kikagera kuri 250 uyu mwaka mu karere ka Musanze ari na ho hazwiho kubyeza cyane.
Abahinzi badusobanuriye ko impamvu igiciro cy’ibirayi cyazamutse ari uko mu gihembwe cy’ihinga gishize imbuto yahenze bigahinga bake, Gacungu Leonard wo mu mu murenge wa Musanze, agira ati “Ubu ibyeze byatewe imbuto ihenze cyane kubera ko imbuto itabashije kuboneka bigatuma abaturage bajya no kuyigura muri Uganda, hano ikiro cy’imbuto ya Kinigi cyaguze hafi 700Fr twarayiguraga 300Fr, byatumye bamwe bananirwa kubihinga bihinga abifite”.
Masengesho Eric wo mu murenge wa Kinigi, nawe avuga ko yahenze bigatera igabanuka ry’umusaruro, yagize ati “Imbuto y’ibirayi niyo yahenze cyane, ababashije kubihinga babibonyemo amafaranga ariko byahinzwe n’abifite bituma haboneka umusaruro muke”.
Bamwe mu bavuye gusarura ibirayi i Kinigi [Ifoto: Hitayezu Christophe]
Izamuhaye Jean Claude uhagarariye ikigo cy’igihugu gishinzwe ubuhinzi mu Amajyaruguru, nawe ahamya ko ihenda ry’imbuto ryagize ingaruka ku musaruro ariko ko hari ingamba, agira ati “Mu gihembwe gishize imbuto yari yabaye nkeya igura asaga 500 ku kiro, ibi byatumye dufata ingamba zirimo no kongera ingufu mu bushakashatsi n’ubutubuzi bw’imbuto”.
Izamuhaye avuga ko ikibazo cy’umusaruro muke w’ibirayi kizarangira mu myaka ibiri, yagize ati “Bitarenze Nzeri 2018 ikibazo cy’imbuto y’ibirayi kizaba cyarahindutse amateka, ikibazo gikomeye cyabaye ubushobozi bw’ahakorerwa ubushakashatsi (Laboratoire) ari naho hava imbuto nziza, ubu twabukubye inshuro icumi”.
Uretse ubwo bushobozi, avuga ko hanongerewe amazu akorerwamo ubutubuzi bw’imbuto kuko ngo igihe itabonetse ihagije bigira ingaruka ku musaruro, gusa ngo inzira yo gukemura iki kibazo iri mu ntambwe eshanu zahereye ku kongera ubushobozi bw’ahakorerwa ubushakashatsi, iya gatanu ikazagerwaho muri Nzeri 2018.
Ku wa 3 Mata 2017, mu nteko ishinga amategeko, Minisisitiri w’Ubuhinzi Mukeshimana Geraldine yavuze ko hashyizwe ingufu ku bushakashatsi mu buhinzi ku buryo n’ingengo y’imari ibujyamo yavuye kuri 9% mu 2016 ubu ikaba igeze kuri 12%.
Christophe Hitayezu


text:
Izi comments zose zanditswe n’umuntu umwe. Icyo agamije nugukerensa no kwangisha abasomyi Hon Bamporiki.
Buriya Bamporiki ntaramenya agaciro yahawe.
Ikibi se gikosozwa ikibi?
Oya rwose ntibikabe.
None se uwo se wabo ko ntaho yize ibyo yakoze bikaba byarimo ubujiji nka Bamporiki waminuje ararusha iki uwo se wabo.
Ngo akarenze umunwa karushya ihamagara abajya kweguzwa mbabona hakiri kare.
Njye ndumva mudakwiye kumuveba kubyo avuga,buriya ni uburyo bwe bwo kuruhuka Mu mutima kuko amateka tunyuramo tugomba kuyavuga uko yagenze,kuba abisubiramo ntaho bihuriye no kuba atarababariye umuryango we.
silasi65@yahoo.fr
YEWE YEWE HARIGIHE ABANTU BIRATA KUBANDI BAKIBAGIRWAGO TWESE TWAMBAYE UMUBIRI UVA AMARASO.UYU MUGABO SINZI UMURYANGO AVUKAMO ARIKO AZASHYIRA AMENYEKO ARI ABANTU.KANDI HARI UMUNSI BIZABA .SI UYU MUNSI ARIKO BIZABA .
Akamasa kazaca inka kazivukamo!! U yu muhungu yirirwa yandagaza umuryango avukamo ngo azagere ku ki? Komeza wiyahuze amagambo uzarangiza nabi.Nako ngo uba ugirango bagushime da! jye mbon aufite ikibazo gikomeye muri wowe!!!
Nkurikije ibyo uyumugabo avuga ahomubonye hose nsanga ahubwo afite ipfunnywe ryokuba avuka mumuryangowe,mbese ntimukamurenganye buriya afite impamvu mumutimawe.pole sana muvandi niko imana iba yabijyennye
uuyu muntu afite ikibazo pee! iyo atasebeje nyina, asebya se wabo....umuryango w’uyu nyakubahwa waragowe.
nibaza inyungu akura mu kwandagaza umuryango we. hari beshi babonye ibirenze ibyo, ariko babariye imiryango yabo ndetse babagirira n’ibanaga
Mubyukuri uyu mugabo afite ihungabana nukumushakira abantu bo kumuganiriza wenda bizaza! Ntabwo wacukura wese ngo nugera mubantu ubabwire ibyabagirira akamaro!
"Nka data wacu izo hene ze uyu munsi umushahara wanjye wagura izakuzura umurima we",end of the quote!!
Ubu se urumva uwo so wanyu umurusha iki kwihenura bigeze aho !!
Inkirabuheri nzibona kare !!
Ariko niba ari bwa budasa bwacu niba iri ubutore, jye sindabona aho umwarimu yigisha buri gihe ariwe mfashanyigisha na materiel didactique. Ikindi simbona icyo yakwigisha abanyarwanda, nawe atarakiranuka n’amateka ngo yiyunge n’umuryango aho ataranga atawushyira hasi yawuhinduye iciro ry’imigani. Ese ubu aba bana abwira abona ko hari uwigeze ahura n’ibyo kuburyo abibatongera. Ubu narumiwe rwose
Ahaaa!mwahiriwe nubuzima nimwivugire ibyomushaka.
Uyu nawe agera aho agatera isesemi. Iyi nkuru sinayisoma.
Hahahha....ariko uyu mugabo apfa iki n’abo mu muryango we?
Ikinyarwanda cyanditse neza kiracyenewe. Ntibavuga ngo X yagarutse ku uburyo yagiye kwiga nta matora ..... Ahubwo bavuga ngo X yagarutse uburyo yagiye kwiga nta matora...


text:
Mbere yuko tubana sinigeze mbonana (nkorana imibonano) nundi muntu uwariwe wese, urebye ninawe wabinyigishije ariko ntegereza umunezero bajya bavuga ndaheba.
Numvaga bavuga kwishima (kurangiza) kw’umugore namubaza akambwira ngo ni kwakundi numva bimeze nanjye mbifata uko ariko nkabishidikanyaho bitewe nibyo naganiraga n’abandi bagore bagenzi banjye.
Hari umusore twakoranaga hagati aho, w’umwana mwiza cyane kandi akanyereka urukundo muburyo budasanzwe, rimwe dutinda mu biro haribyo anyereka ankozeho numva birahindutse, twikanga twasambanye ariko ibyo yankoreye byambereye nk’inzozi kuko noneho namenye kurangiza icyaricyo.
Narabyicuje ndetse mfata icyemezo cyo kutazabyongera nawe ambera umwana mwiza angendera kure ariko amahirwe menshi twagize nuko yahise ajya kwiga hanze.
Mu mutima nibajije ko wenda ikibazo umugabo wanjye nawe atari azi neza ibyo gutera akabariro ndetse nibyo yambwiye ariko yari abizi.
Natangiye kujya mwereka ko ntanyurwa ariko akanyereka ko ibyo numva ariwo munezero, nakomeje kumwumvisha ko hari ikindi yakora atangira kumbaza ibibazo byinshi asa n’uneka niba hari ahandi mbizi mbona byaba ikibazo kuko narinzi ukuri ndicecekera.
Ikibazo cyaje kuvuka igihe naje gutahurira ko afitanye ubushuti n’undi mukobwa ndetse yanciye inyuma inshuro zitabarika hamwe nawe.
Nisomeye ubwanjye ubutumwa bandikirana bavuga kubyo bakoranye umujinya uranyica cyane cyane aho yabwiraga uwo mukobwa ko ntazi ibintu kandi ko nawe ansondeka kandi ko ntabizi.
Yamubwiye ko iwanjye bitamusaba imbaraga nyinshi.
Mungire inama kuko ibimenyetso nari mfite byicyo kiganiro narabitakaje kugira ngo tube twaganira mubaze ukuntu iyi myaka itatu yanyimye uburenganzira bwanjye nkana. Kuko ndamuzi kubiganiraho ntafite ibyo bimenyetso yampindura umusazi.
Narihanganye bihagije ariko ayo mafuti n’ubugome yankoreye bisigaye bintera kumva ko mfite uburenganzira bwo kuba nanjye namuca inyuma nkabona uwo munezero. Kandi ababinshakaho ni benshi cyane.
Murakoze kungira inama.


text:
Menya byinshi utaruzi ku mumaro igisheke gifitiye umubiri
Igisheke ni igihingwa kiboneka mu Rwanda, gihingwa ahantu henshi kuko ntaho kitera haba ku misozi cyangwa mu bishanga. Gusa usanga ababirya babifata muburyo butandukanye. Uretseko ababihinga bibabera isoko yo gukirigita ifaranga, usanga kubabirya abenshi batazi umumaro iki gihingwa kimariye umubiri w’umuntu. Usanga kubakuru bagifata nk’ikiribwa cy’abana, hari nabagifata nk’ikiribwa cy’abantu baciriritse nyamara hagendewe ku ntungamubiri iki gihingwa gikungahayeho cyaribwa kurusha ibindi binyamasukari.
Abashakashatsi batandukanye mu by’ubuzima bavuga ko intungamubiri ziba mu gisheke ntawazivuga ngo azirangize ariko urubuga www.agakiza. org twagerageje gushaka imwe mu mimaro yo kurya igisheke:
1. Igisheke gitera imbaraga umubiri kuko gikungahaye ku masukari karemano arinda umuntu kugira umwuma kandi uyu mutobe uba mu gisheke wongera imbaraga kurusha ibindi binyobwa tumenyereyemo isukari.
2.Igisheke nubwo kandi kigira mutobe uryohera cyane ariko wifitemo isukari nziza cyane kubarwayi ba diyabete, kuko Uyu mutobe wifitemo intungamubiri zigabanya isukari yo mu maraso.
3. Mu mutobe w’igisheke higanjemo. Calcium, magnesium, potassium, ubutare, na manganese. Kandi bigabanya amahirwe yo kurwara indwara za kanseri ya prostate ku bagabo ndetse na kanseri y’amabere ku bagore.
4. Umutobe w’ibisheke wongerera imbaraga ibyubaka umubiri, utuma impyiko zikora neza, ugabanya uburibwe mu gasabo k’inkari ndetse ukura amabuye mu mpyiko.
5. Kurya igisheke bigabanya amahirwe yo kwandura indwara zibonetse zose kuko wongerera imbaraga ubudahangwarwa bw’umubiri. Uyu mutobe kandi urinda indwara zimwe za zimwe zifata umwijima. Igisheke gituma umubiri usohora imyanda ndetse mu gihe cy’uburwayi kigabanya ubushyuhe umubiri udakeneye.
6. Umutobe w’igisheke woroshya igogora kuko haba higanjemo Potasium
7. Uyu mutobe utuma amenyo atangirika bigatuma umuntu atagira impumuro mbi yo mu kanwa kandi kigatuma umuntu agira amenyo y’umweru.
8. Igisheke gikiza indwara ifata inzara zajemo amabara y’umweru, zigasubirana ibara risanzwe zigasa neza.
9. Igisheke ni umuti w’indwara zimwe na zimwe zifata uruhu urugero umwera n’ise. Mu kwivura usiga uwo mutobe aharwaye ukareka ukumiraho.
10. Bitewe na acide yitwa alph hydroxyl iba mu gisheke, uwakiriye agira uruhu runoze kandi rusa neza, bikarurinda gusaza, bityo agahorana itoto.
Igisheke ni ingirakamaro mu buzima bw’umuntu kandi gifasha gukomeza kugira ubuzima bwiza.Uramutse wihaye gahunda yo kurya ingingo y’igisheke buri munsi ntaho wahurira n’ indwara zifata mu myanya y’ubuhumekero nk’ibicurane ndetse hari n’izindi ndwara waca ukubiri nazo. Ntabwo dukwiye kurya igisheke kuko dufite inyota gusa ahubwo dukwiye kukirya twizera ko ari umuti w’indwara zinyuranye.
Ismael [email protected]


text:
Ibyiza by’amavuta akamurwa muri karoti
Akenshi abantu bumva ko amavuta ya karoti atukuza kuko usanga haria mavuta atukuza baba baritiriye aya karoti kandi atariyo irimo nubwo yaba irimo bakaba barashyizemo make cyane ngo abashe kugabanya ubukana bwa produits baba bashyize muri ayo mavuta.
Ubusanzwe amavuta y’umwimerere yakamuwe muri karoti ( huile de carottes) aba ari amavuta asanzwe asa n’amavuta atekwa ahabwa izina rya huile essentiel cyangwa se essential oil mu gihe yakozwe mu buryo bwo gukamurwa mu bimera, mu mizi cyanwg amu mbuto zabyo. Niho uzumvamo amavuta ya romarin, aya avoka, ayo mu mbuto z’ibobonono, ayo mu mwenya n’andi atandukanye.
Amavuta ya karoti rero yabonetse muri ubwo buryo ni meza ku ruhu kuko akize kuri pro vitamine A, kuri beta carotene no ku yandi ma vitamins atandukanye. Ibyo bituma aya mavuta arinda uruhu ikintu cyose cyarwangiza nk’izuba n’ibindi, akarubobereza, akarugaburira kandi akarworoshya ari nabyo bituma azwiho kurinda uruhu gusaza vuba.
- Uko akoreshwa ku bantu bafite ibiheri baterwa no kugira uruhu rw’amavuta : Ufata ibitonyanga bike bw’aya mavuta uabivanga n’amavuta usanzwe wisiga mu maso ukisiga bisanzwe.
- Ku bafite uruhu rugaragara nk’urushaje kubera umunaniro : ufata akayiko k’amavuta ya karoti ukavangamo akayiko k’ubuki bwiza na yaourt nke. Ubisiga mu maso ukabimarana iminota 15 ubundi ukabikaraba.
- Uruhu rukanyaraye ruriho uduheri : ufata amavuta ya beurre de karite ( shea butter) ukajya uyisiga mu maso bisanzwe nkuko wisigaga amavuta.
Icyitonderwa : ugomba gushishoza neza igihe ugiye kugura aya mavuta akamenya ko ari umwimerere koko. Ni ayo mu bwoko bwa vierge
.
Gracieuse Uwadata


text:
Bamwe mu baturage bo mu mudugudu wa Tubungo, akagari ka Ruriba mu murenge wa Kigali akarere ka Nyarugenge ho mu Mujyi wa Kigali baratabaza bashyira mu majwi ubuyobozi bw’akagari ko butabumva mu bibazo byabo bafite bavuga ko imbwa z’umuyobozi w’umudugudu n’iz’umuturanyi wabo zahutse mu matungo y’abaturage zirya inka n’ihene ngo hari n’umwana zariye nyuma aravuzwa arakira.
Izi mbwa zazengereje abaturage bo mu mudugudu wa Tubungo ngo imwe ni iya mudugudu izindi nyingo zikaba iz’uwitwa Gakuba Claude aho bivugwa ko ngo zariye ihene zigera ku 8 mu mudugudu wose ngo zanariye inka y’umuturage ajya kuregera ubuyobozi bw’akagari buramurerega birangira atishyuwe n’uyu Gakuba.
Aba baturage bavuga kandi imbwa y’umukuru w’umudugudu yo yaje kugera aho nyirayo arayica ariko ngo iza Gakuba Claude zo yaranangiye yanga kuzica cyangwa kuzifungira iwe dore ko kuri ubu ngo zikomeje kubazengereza zirya amatungo yabo bakaba bavuga ko ngo Gakuba Claude avuga ko atazabishyura.
Gakuba Claude yemera ko imbwa ze hari amatungo y’abaturage zariye ariko akavuga ko yemera kwishyura umuntu umwe gusa kuko ngo iki kibazo yabwiye ubuyobozi kuza kwica izi mbwa ze ba gitifu ngo bakaba baranze kwica izi mbwa.
Yagize ati “Hari umwana umwe twaburanye mu kagari noneho ndamubwira nti ngewe ibyo bintu by’umudugudu sinshobora kubyemera izo mbwa zirahari barazizi nahereye ryari mbabwira nti nibazice ba gitifu ntibabikora nan’ubu ziracyahari”
Umuyobozi w’akagari ka Ruriba, Ndeze Patrice avuga ko iki kibazo akizi aho avuga ko hari imbwa nyinshi zairirwaga zizerera mu baturage kandi zagombaga gutegwa zikicwa ariko ngo kuri ubu bitewe n’imvura nyinshi ntabwo kuzitega ntabwo byaborohera.


text:
ITANGAZO RYO KUGURISHA IMODOKA EBYIRI N’INZU EBYIRI Z’URWEGO BANKI
Nimero z’itangazo: RFQ/S/2018/0001
Urwego Bank PLC rurifuza kugurisha imodoka ebyiri zo mu bwoko bwa VOKSWAGEN ndetse n’amazu abiri nkuko byerekanwe mu ncamake ikurikira
I. Imodoka ebyiri
II. Inzu ebyiri
II. amabwiriza yo kugura
II.1 kugeza inyandiko zi kiguzi ku biro bya banki:
Banki iramenyesha abantu ku giti cyabo cyangwa se ibigo by’ubucuruzi biguza kugura izo modoka cyangwa se izo nzu, kuzana ibiciro byabo mu ibahasha ifunze mbere y’itariki ya 22 Ukwakira 2018. Izo baruwa zikazagezwa ku mukozi wa banki ushinzwe kwakira (receptionist) ku cyicaro gikuru cya banki giherereye mu igorofa rya gatatu ry’inzu yitwa Umuyenzi iherereye mu Karere ka Gasabo, Umurenge wa Remera, Akagari ka Rukiri. Ibiciro bigomba kuba biri mu ibaruwa ifunze yanditseho ano magambo “RFQ/S/2018/0001”. Abifuza kugura izo modoka cyangwa inzu bagomba kugaragara ibiciro byabo buzuza imbonerahamwe ikurikira (abifuza kugura bakaba batanga ibiciro bw’imwe cyangwa se byinshi mu mitungo ya banki igaragara muri iyi mbonerahamwe):
II.2 Gusuzuma ibiciro byatanzwe no kwishyura k’uwatsindiye umwe muri iyo mitungo
Banki izasuzuma ibiciro byatanzwe maze imenyeshe uko byagenze abatanze ibiciro mu minsi itanu nyuma y’itariki ntarengwa yo kwakira ibahasha ziturutse kubifuza kugura iyo mitungo ya banki. Uzaba yatsindiye umwe cyangwa se myinshi muri iyo mitungo asabwa kwishyura mu minsi 2 nyuma yo guhabwa na banki ibaruwa imumenyesha umutungo/imitungo yatsindiye. Banki ikaba ifite uburenganzira busesuye bwo kudakomeza iri soko iramutse ibonye ko ibiciro byatanzwe bidakwiranye n’agaciro k’iyo mitungo.
Imyanzuro iheruka
- Abifuza kugura iyo mitungo ya banki bafite uburenganzira bwo kuyisura mu minsi y’akazi kua saa mbiri kugeza saa kumi n’imwe z’umugoroba uhereye ku itariki ya 8 Ukuboza kugeza ku itariki ya 19 Ukuboza
- Iyo mitungo ya banki izagurishwa uko imeze.Uwaguze niwe uzishyura Imisoro n’amahoro byakakwa n’akarere cyangwa se ikigo kigihugu gishinzwe kwinjiza imisoro (RRA)
- Banki izafata gusa ibaruwa zigaragaza ibiciro zizaba zageze ku biro byayo ku itariki n’amasaha yavuzwe haruguru;
- Gufungura amaruwa bizabera mu muhezo bikozwe n’akanama gashinzwe amasoko ka banki
Ku bindi bisobanura mwahamagara kuri iyi nimero ikurikira 0788536052
Bikorewe i Kigali, ku wa 4 Ukwakira 2018
Jessica Igoma
Umuyobozi ushinzwe Imari


text:
Uko wakwivura ibiheri byo mu maso
Ibiheri byo mu maso usanga biba bibangamiye ubifite ndets ebamwe bagakoresha imiti itandukanye ishobor ano gutuma birushaho kuba nabi. Muri iyi nkuru tugiye kubabwira uburyo bwiza bwo kurwanya ibiheri byo mu maso kandi udahenzwe.
Ibikoresho
Umweru w’igi 1 wakoroze neza
Umutobe w’indimu akayiko 1
½ cy’akayiko k’ubuki bw’umwimerere
½ y’akayiko k’umunyu witwa bicarbonate de soude ( uboneka muri super market no muri pharmacy)
Uko bikorwa
- Fata umweru w’igi wakoroze cyane kugera aho ubaze nk’urufuro
- Ongeramo ibindi bikoresho uvange
- Karaba mu maso bisanzwe
- Banza ufate urwo ruvange urusige ku kaboko cyangwa se ahandi ku ruhu kugirango urebe ko uruhu rwawe rutagira allergies kuri ibyo bintu. Hashiz eiminota 15 ukabona utabyimbye cyangwa ngo uribwe bizaba ntacyo biri bugutware
- Bisige mu maso ubimarane iminota 30
- Bikarabe n’amazi akonje cyangwa akazuyazi
Jya ubikora kabiri mu cyumweru ibiheri bizagenda bigabanuka ubireba kugeza ugize uruhu rwiza. Ubikoze ukwezi nta gihinduka wagana umuganga w’uruhu akamenya impamvu y’ibiheri urwaye kuko ariyo yaheraho akuvura.
Ubwo ni bumwe mu buryo bwiza bw’umwimerere wakoresha mu kwivura ibiheri byo mu maso.
Source: elle


text:
Ng’ibi bimwe mu biranga Anti-Kristo (Igice cya 3)
Usomye mu gitabo cy’umubwiriza hatubwira ko nta kintu gishyashya kiriho munsi y’ijuru kuko ibiriho byose byahozeho na kera kandi ko ibyo tuzabona byabanje kubaho kera.
Uko bwije n’ uko bukeye intambara hagati y’ikibi n’ikiza irushaho kwiyongera. Intambara iri hagati ya satani n’Imana. Nk’uko mu bizi iyi ntambara yatangiriye mu ijuru ubwo satani yashakaga kwikuza ngo akureho ubutegetsi bw’Imana (Ibyahishuwe 12:7) .
Intambara ntiyarangiriye aho kuko satani yakomeje kurwanya Imana binyuze mu Bantu b’Imana. Murabiziko satani yanyuze muri Eva kugirango we na Adamu barenge ku itegeko Imana yari yabahaye. Hano dushobora kureba neza amayeri Satani akoresha kugirango agoreke ijambo ry’Imana (Itangiriro 2:16) .Hano Imana yariyababwiye neza ko nibaramuka bariye kuri kiriya giti ntakabuza bazapfa . Ariko reka twumve ikiganiro inzoka yagiranye na Eva. Itangiriro 3:3-6, satani yakomeje guhendahenda Adamu na Eva barenga kubyanditswe n’Imana. Satani ntabwo yarekeye aho kuko yakomeje no mu gihe cya Nowa n’icya Roti, yakomeje gushukashuka abantu ngo bakore ibyaha birengagize itegeko ry’Imana.
Kuki satani ashukashuka abantu ngo barusheho kwirengagiza ibyanditswe by’Imana?
Igisubizo nuko satani ashaka abamusenga kandi n’Imana nayo ishaka abayisenga. satani uburyo bwose wamusengamo ntacyo bimutwaye waba ubizi cyangwa utabizi icyo satani ashaka nuko umusenga. Igisubizo ni icyawe kugirango uhitemo uwo ukwiye gusenga.
Gusa igikwiriye nuko twese twasenga ya Mana ya Daniyeli , Meshake, Abedenego na shadarake, Imana yabanye na Aburahamu na Isaka na Yakobo. Imana nayo yatweretse uburyo dukwiye kuyisengamo.
Satani ni indyadya ku rwego rwo hejuru kugirango tumusenge anyura aho umuntu atapfa kubitahura usanga aca mu madini n’abayayoboye baguye kugirango barwanye Imana baciye mu kugoreka ibyanditswe byera. Muribuka ubwo Yesu yavukaga ,satani yaciye mu butegetsi bw’ Abaroma kugirango abone uburyo bwo kwica Yesu kristo. Ntabwo dushobora kubona satani ubwe yaje ahubwo tubona ibikorwa bihabanye no gushaka kw’Imana, akabikoresha abantu.
Ese uyu munsi satani yaba akora ute? Yaba akoresha amadini ? Yaba akoresha ibihugu bimwe na bimwe ?
Mureke twifashishe ubuhanuzi kugirango turebere hamwe uburyarya n’uburyo satani akoresha ngo arwanye itorero ry’Imana. Mu buhanuzi harimo ibanga ryo kumenya ibyo abandi badashobora kumenya. Twifashishije amagambo aboneka muri 2 Petero 1:20-21 hatubwirako nta jambo na rimwe mu byanditswe n’Imana rishobora gusobanurwa uko umuntu we abitekereza, ijambo ry’Imana risobanurwa na Bibiliya yonyine cyangwa n’abantu b’Imana bayobowe na mwuka wera. Gusa usanga amadini menshi ahisha ukuri kugirango adatakaza abayoboke.
Imana itubwirako nta kintu na kimwe kizaba itabanje kukimenyasha abantu bayo (Amosi 3:7), Ibyashishuwe 1: 3, Yohana 16:4 .Yesu yabwiye abigishwa be ati : “dore ndabibabwiye bitari byaba kugirango nibiba mujye mwibukako nabibabwiye.” Abantu benshi ntibazi amabanga ari muri Bibiliya ni yo mpamvu tudashobora kumenya ibiri kuba uyu munsi.
Ibyahishuwe 12:17..... uyu mugore uvugwa ninde ? Abana be bavugwa ni bande ? Mureke twifashishe Bibiliya tubone igisubizo . Umugore uvugwa hano ni itorero ry’Imana cyangwa se umugeni wa Kristo. Abefeso 5:25 hatubwirako abagabo dukwiye gukunda abagore nk’uko kristo yakunze itorero akaryitangira. Hano umuntu ahita yumvako itorero rigereranywa n’umugore na ho Kristo akagereranywa n’umugabo. Dusomye mu 2 Abakorinto 11 aya magambo aratwereka neza ko umugore agereranywa n’itorero rya Kristo.
Bibiliya itubwirako ntakizaba Imana itakimenyesheje intore zayo ziyitakira ku manywa na nijoro. Aya niyo mahirwe abantu b’Imana bafite yo kuzagendana n’ijwi ribayobora mu bihe nk’ibi bigoye by’Umwijima, bigoye kwigobotora udakorana n’Imana bya bugufi.
Ufite ugutwi niyumve ibyo umwuka abwira amatorero. Unesha nzamuha kurya ku mbuto z’igiti cy’ubugingo kiri muri Paradizo y’Imana.
Ismael [email protected]


text:
Ku nshuro ya kabiri Igitaramo kiri mu biri gukurura benshi bakunda umurya gakondo cya ‘Gakondo acoustic gala’ cyahuje Mavenge Sudi,Nzayisenga Sophia n’abahanzi bato bagezweho ubu , abiganjemo urubyiruko barizihirwa.
Iki gitaramo cyabereye mu Kiyovu ahitwa Impact hub. Mavenge Sudi wasusurukije abantu kakahava yinjiranye ku rubyiniro n’itsinda rimufasha kuririmba no gucuranga ryiganjemo abo mu muryango we ryitwa ‘Urukatsa'.
Uyu muhanzi wakanyujijeho mu bihe byahise yaririmbye indirimbo ze zakunzwe cyane mu bihe byo ha mbere zirimo ‘Ku munini’ , ‘Gakoni k’abakobwa’ n’izindi, yavangagamo n’izindi z’abahanzi bo ha mbere. Mavenge uririmba agaragaza imbaraga za gisore kandi ari mu bashesha akanguhe, yatumaga benshi bazamura amashyengo iyo yakoraga ku murya w’inanga akazenguruka rwagati mu bitabiriye.
Nzayisenga Sophia uzwi cyane mu gukirigita umurya w’inanga, na we yataramiye abitabiriye iki gitaramo biratinda ndetse atuma benshi bizihirwa bitewe n’uburyo yakoraga mu mirya y’inanga.
Abandi baririmbyi batumye benshi bizihirwa ni Ruti Joel wibanze cyane ku kuririmba indirimbo z’abahanzi bakanyujijeho mu bihe byo ha mbere ndetse na Ange na Pamela bagoroye amajwi basubiramo indirimbo ziganjemo iza Kamaliza.
Iki gitaramo cyaje kuzamo ibibazo byatumye kirangira bitunguranye kubera impamvu z’urusaku inzego z’umutekano zavugaga ko rubangamye ndetse binatuma Alyn Sano ataririmba kubera ko ibyo byabaye atarinjira ku rubyiniro.
Iki gitaramo kirangiye Nzayisenga Sophia na Mavenge Sudi mu kiganiro gito bahaye Eachamps, bavuze ko batunguwe n’ubwitabire bw’urubyiruko ndetse banemeza ko bumvaga ko nta bakibyiruka bashobora kwitabira ku rwego nk’urwo babonye muri iki gitaramo, bemeza ko bikomeje byaba intambwe nziza yo gukundisha abato iby’umuco nyarwanda.
Mavenge n'itsinda rimufashe ku rubyiniro
Mavenge agorora ijwi bigatindaNzayisenga Sophia afite ubuhanga bwihariye mu kuririmba acuranga inangaJoel Ruti yasubiyemo indirimbo zo ha mbere binyura benshiAbari mu myaka 70 bari bizihiwe ...Nzayisenga ku murya w'inangaMiss Populality 2018 yari yaryoheweUyu musore w'intyoza mu kuvuga imivugo yanyuze benshiUncle Austin yari yitabiriyeAb'uruhu rwera bari baburekereye banafataga amashusho y'urwibutsoBenshi mu bacuranzi ni abakiri bato Mustapha uri bategura iki gitaramo Umukirigitananga Munyakazi Deo na we yari yaje kwihera ijishoAudia Intore ari mu baririmbyi basoje igitaramoRukotana na we yaririmbye igitaramo gihumujeIki gitaramo cyari cyiganjemo abasore n'inkumi bakibyiruka
Amafoto: Theos Uwiduhaye/Eachamps


text:
Umushinga wa Rwanda speaks! ugamije gutoza urubyiruko ubumenyi bwo kuvugira mu ruhame ndetse no kumenya kuvuga rushize amanga. Ibi bikorwa binyuze mu kwitoza bihoraho mu matsinda y’abayobora ibiganiro ndetse n’ibiganiro mpaka. Amatsinda y’abayobora ibiganiro yamaze gutangizwa muri kaminuza 2, hatangijwe n’irindi tsinda 1 rigizwe n’urubyiruko rwarangije muri izo kaminuza ndetse n’abandi bafite imirimo batangiye gukora. Hashinzwe kandi amatsinda 6 yigisha kuvugira mu ruhame mu bigo by’amashuri yisumbuye bitandatu ndetse no mu bigo by’urubyiruko bitandukanye hatangijwe andi matsinda 16
Innovation Accelerator (http://iaccelerator.rw/) cyangwa iAccelerator ni gahunda ishyirwa mu bikorwa na Imbuto Foundation ku bufatanye bwa UNFPA n’ikigega cy’Abongereza giharanira iterambere DFID.
iAccelerator ni gahunda y’imenyerezamyuga igamije guteza imbere umuco wo kwihangira imirimo mu rubyiruko, ikanabashishikariza gutekereza mu buryo bwagutse ku bibazo bijyanye n’ubuzima bw’imyororokere.
Mu ishyirwa mu bikorwa ry’iyi gahunda, hatoranijwe imishinga ihiga indi mu gukemura ibibazo bijyane n’ ubuzima bw’imyororokere mu gihugu hose, iyo mishinga ikaba igomba kuba yashyirwa mu bikorwa mu gihe kirambye kandi ishobora kwagurwa, ndetse ikaba ifite aho ihuriye n’urubyiruko.
Gahunda y’ubujyanama yashyizweho nk’uburyo bwo guhuza urubyiruko rwarokotse Jenoside yakorewe Abatutsi mu 1994 n’abajyanama babo.
Ni gahunda itanga ubujyanama ku buzima bwa buri munsi binyuze mu biganiro ku nsanganyamatsiko zitandukanye nk’izijyanye no kwicyemurira ibibazo by’ubukungu, gukuza impano zabo, gukunda igihugu n’ubumenyi bujyanye n’imiyoborere.
Gahunda ebyiri zijyanye n’ubujyama zamaze gukorwa kugeza ubu.
Ibikorwa bya forumu z’urubyiruko bihuriza hamwe urubyiruko ruri mu kigero kimwe n’abantu b’intyoza mu kuvuga bakaganira ku nsanganyamatiko zitandukanye harimo ubunyamwuga, kwihangira umurimo, itumanaho no kwigira mu by’ubukungu.
Kuva muri 2007, hamaze kubaho forumu 23 ndetse n’amahugurwa 2 agamije kongerera urubyiruko ubushobozi.
Gutanga ibihembo ku rubyiruko rw’abanyarwanda rw’indashyikirwa, byatangijwe mu Kuboza 2007 gahamijwe guha agaciro ibikorwa by’urubyiruko rw’Abanyarwanda bageze ku bikorwa by’indashyikirwa haba mu buzima bwabo bwite cyangwa ibikorwa bagezeho bijyanye n’ibyo bize.
Gutanga ibihembo bikorwa rimwe mu myaka ibiri. Kugeza uyu munsi abakobwa 22 bakiri bato ndetse n’abahungu 15 barabyegukanye kubera uruhare rwabo mu nzego zitandakanye nk’ikoranabuhanga, kwihangira imirimo, ubugeni, siyansi ndetse n’ubukangurambaga mu baturage.


text:
Gatabazi yababwiye kwibagirwa ubutwari niba imiryango ikirangwamo amakimbirane
Gatabazi JMV Guverineri w’Intara y’Amajyaruguru arasaba abatuye umurenge wa Shingiro mu karere ka Musanze kwirinda amakimbirane yo soko y’ubukene, avuga ko umuryango udashobora kuvukamo intwari uhora mu makimbirane.
Ni mu muhango wo kwizihiza umunsi w’intwari ku nshuro ya 24 wizihirijwe ku rwego rw’intara mu Murenge wa Shingiro mu Karere ka Musanze.
Guverineri Gatabazi yibukije abaturage ko abana bakurira mu miryango mizima, abantu bagashyira hamwe barushaho kubaka u Rwanda.
Yagize ati “Turashaka ko abana bakurira mu rugo ruzima umugore n’umugabo bagashyira hamwe. Ntabwo ushobora kuba intwari urwana n’umugore, ntabwo ushobora kuba intwari abana utabajyanye mu ishuri, ntabwo waba intwari ufata abana ku ngufu.”
Yashimiye kandi ingabo zitanze zibohora igihugu zimwe zikahagwa kugira ngo Abanyarwanda bashobore kwizihiza umunsi nk’uyu.
Ati “Ndagira ngo dushimire intwari zabohoye u Rwanda uyu munsi tukaba dutekanye, ngabo z’u Rwanda muri hano namwe bapolisi mwakoze akazi gakomeye, turabashimiye cyane kandi tubikuye ku mutima.”
Kuba umurenge wa Shingiro ufite abarinzi b’igihango umunani muri 15 bagize Akarere ka Musanze, ni bimwe mu byateye ubuyobozi bw’Intara y’Amajyaruguru kuhizihiriza umunsi w’intwari.
Abo baturage barokoye bamwe mu Batutsi bahigwaga muri Jenoside, bambitswe impeta z’ubutwari batangariza Kigalitoday ko bishimiye gushimirwa mu ruhamwe.
Bizimana Pio umwe mu bambitswe impeta yavuze ko yakijije Abatutsi bari bihishe ahantu igitero cy’Interahamwe cyari kigiye kugera ngo kibice.
Ati “Narabahishe ku buryo umuryango wose nawurokoye, interahamwe zikimenya ko ari njye wabarengeje baraje baramfata baranjyana ngo ndi icyitso, mara ibyumweru bibiri mu ishyamba kugeza ubwo Izamarere zifashe igihugu.”
Insanganyamatsiko y’uyu mwaka igira iti“Dukomeze ubutwari twubaka u Rwanda twifuza”.


text:
Nubwo bwose hatabaho amikoro ahambaye atuma itorero ribasha kubaho mu mudendezo, dushobora kuvuga ibintu bimwe byagaragaje ko itorero rishobora kubaho neza.
Iyo itorero ritangiye, inteko rusange ya mbere y’itorero iyifasha guhanga ibirango byaryo, kuryita izina buri wese azaharanira kurwanira ishema n’icyubahiro : umugambi w’itorero, icyivugo cy’itorero, umurinzi w’itorero n’ibindi.
Umutware w’itorero (CP) ariyoborana ubushishozi n’ubushobozi, igihe cyose amenya ibibazo rusange hamwe n’ingorane buri wese ahura na zo.
Umutware wungirije (SP) akorana ibakwe n’ubwiyumanganye.
Abaskuti bagize itorero buzuza mu budahemuka inshingano zabo n’imirimo bashinzwe buri wese ku mwanya yahawe.
Hashingiwe ku mabwiriza y’inteko y’ubuyobozi bw’itorero, itorero ritegura gahunda izashyirwa mu bikorwa kugira ngo intego biyemeje zigerweho. Ingendo, inama n’ingando ni bimwe mu bikorwa byateguwe n’umutwe byashingirwaho.
Buri wese ahangayikira gutsinda amabazwa y’ibyigwa hamwe n’ubuhanga bwihariye : Inteko rusange y’itorero ikurikirana, igashishikariza, kandi ikamenya imizamukire ya buri muskuti by’umwihariko n’imizamukire y’itorero muri rusange.
Itorero ribarura amikoro rifite yo gukora, rishobora kuzamura umutungo waryo ryifashishije ibikorwa bibyara inyungu bikarifasha kugura ibikoresho rikeneye no kugira ubushobozi. Imirimo inyuranye na BA, imikino ikomeye, gutunganya ubwihugiko bw’itorero, gutegura inkambi, nta na kimwe gikorwa kitateguwe.
Kwitabira ibikorwa byose na buri wese, kubahiriza amasaha, kubahiriza impuzankano, imyambaro ikwiye ni bimwe mu bigaragaza umutsindo. Kubahiriza itegeko bigenga umwuka urangwa mu itorero n’imibanire y’abagize itorero hagati yabo.
Byanditswe : tariki ya 31 Kanama 2017 saa 11:15:44, ubu
, : 360
Uwabitangaje : Robert Makuta


text:
Ku munsi w’isoko ni bwo abaturage bo mu karere ka Mugombwa, mu ntara ya Butare, batezaga utwabo ngo babone udufaranga tw’impamba. Abo baturage begereye umupaka w’Urwanda n’Uburundi bashaka guhunga bakurikira abandi bari hagati y’ibihumbi bibiri n’ibihumbi bitatu bamaze ibyumweru bibiri bahunga.
Intandaro y’ihunga ry’abo baturage ahanini ni imyumvire ya gacaca. Bamwe twaganiriye bavuga ko mu ikusanyamakuru - muri gacaca - bigaragara ko bashaka kugereka icyaha kuri buri muntu wese wari utuye aho mu gihe cya genocide. Ngo iyo hagize utangaza ko undi yayigizemo uruhare, ngo nta burenganzira uwo muntu agira bwo kwisobanura. Ikindi ngo ni uko iyo umuntu atanze ubuhamya agaragaza ko yabuhagazeho bamwumvisha ko na we yabigizemo uruhare ngo kuko atari kurebera gusa.
Ibyo byaje kongerwa n’ibihuha byinshi birimo n’ikivuga ko ngo abacitse ku icumu rya genocide bari hafi kwihorera. Ngo haguzwe udufuni tuzakoreshwa, n’imiringa izambikwa abatagomba kwicwa. Ibyo ngo byari kuba itariki ya 15 z’ukwa kane, nyuma haza kuvugwa na 25 z’ukwa kane yo kurangiza icyumweru cy’icyunamo muri Butare.
Muri ako karere ka Mugombwa twasanze icyakora hari ubucuruzi bw’ibyuma bishaje byoherezwa Uganda n’ahandi hose mu Rwanda, birimo n’amafuni. Bigurishwa amakamyo abijyana mu nganda za Uganda, aho bihindurwamo ibindi bikoresho bishya. Ibyo ariko ni ubucuruzi busanzwe n’ubwo byabaye imwe mu ntandaro yo gutera abantu ubwoba ngo bahunge.
Ikindi cyaje kuba intandaro y’ihunga nko mu karere ka Mugomwa mu murenge wa Cyumba nkuko abaturage babidusobanuriye, ngo ni uko bategetswe guhingira abacitse ku icumu ku buntu, ibyo bikaba byarafashwe nk’imirimo y’agahato. Ayo mabwiriza ngo yatanzwe n’umuhuzabikorwa w’uwo murenge.
Umukecuru watwibwiye ku izina rya Marita avuga ko ngo atakirara mu nzu kuko abantu baturanye bose bagiye. Ngo arara mu bihugu kugira ngo arinde umutekano we. Nyiramana wo mu murenge wa Rwamiko na we avuga ko abantu hafi ya bose
bahunze, ko na we yabujijwe n’utwana twe tw’inkurikirane dutatu.
Padiri mukuru wa Paruwasi ya Mugombwa, Deo Birindabagabo, yadutangarije ko no mu bahunga harimo imiryango ikennye cyane. Yanatubwiye ko umubare munini wahunze mu gihe abasirikare basimburanaga. Batayo ya 53 yagombaga
kujya mu mahugurwa mu Ruhengeri kugira ngo yoherezwe Darefour, iya 35 yagombaga gusimbura yahageze itinze nyuma y’iminsi itatu. Muri icyo gihe
ubwoba bwariyongereye cyane mu baturage bagenda ari benshi.
Ubusanzwe icyakora aho muri Mugombwa Abahutu n’Abatutsi bari babanye neza kimwe n’ahandi hose mu gihugu. Ikindi kandi twashoboye kumenya ni uko nta baturage batotejwe cyangwa ngo bafungwe.
Umubare w’abahunga ni munini n’ubwo HCR yatangaje gusa abarenga ibihumbi bibiri mu mpera z’icyumweru gishize.
Abandi Banyarwanda bahunga ni abagana Uganda hamaze gushyika ubu abagera ku bihumbi 2.


text:
Kuri iki cyumweru tariki 23 Nzeri 2018, Bishop Rugagi Innocent uyobora Redeemed Gospel Church yashyize ku isoko ndetse anagurisha bayoboke be udutabo avuga ko ari utw’ubuhanuzi bukomeye buzahindura iby’ibyiciro by’ubuzima bw’abaguze utwo dutabo mu gihe kitarenze amezi atatu.
Bishop Rugagi yatangaje ko kugura ako gatabo ari ukubiba mu buhanuzi bwe. Ni ukuvuga ko umuntu azasarura bitewe n’ibyo yabibye mu buhanuzi binyuze mu kugura ako gatabo kadasanzwe mu Rwanda. Ngo umuntu azajya akagura amafaranga runaka bitewe n’icyiciro ashaka kujyamo. Gusa Rugagi avuga ko nta muntu
wemerewe kukagura amafaranga y’u Rwanda ari munsi y’ibihumbi icumi (10.000).
Aka gatabo kanditsemo ngo:
“Ubuhanuzi bwo kuva mu kwa Cyenda kugeza tariki 31 Ukuboza.”
Rugagi yijeje abaguze utwo dutabo impinduka z’ubuzima bwabo.
Yagize ati:
“Mugiye kwinjira mu kindi cyiciro.”
Bishop Rugagi yasobanuye imbaraga z’ubuhanuzi buzahindura ibintu muri ayo mezi atatu agira ati:
“Niba ari ugukira indwara biri hano (mu gatabo), niba ari ukubona akazi biri hano inyuma (kuri paji y’inyuma), niba ari ugukira indwara biri hano, niba ari ugukira diyabete, niba ari kanseri n’indi ndwara iyo ari yo yose biri hano, niba ari ukurongorwa na byo mwa bakobwa mwe biri hano!…Muri aya mezi atatu kugeza tariki 31 Ukuboza, …hari ikindi cyiciro ugiye kujyamo.”
Bishop Rugagi yabwiye abakristu bashakaga gutwara utwo dutabo ku buntu ko ako gatabo k’ubuhanuzi byatwaye amafaranga menshi kugira ngo gasohoke mu icapiro bityo ngo nta tw’ubuntu duhari.
Yagize ati:
“Imana ibahe umugisha mwebwe mwifuza iby’ubuntu, murabizi ko nta nzu isohora ibitabo ngira, ninyigira nzajya mbaha iby’ubuntu ariko nonaha ubu ni ubuhanuzi, ntaby’ubuntu!”
Rugagi kandi yashimangiye ko utwo dutabo kamwe kagura amafaranga ari hejuru y’ibihumbi icumi.
Yagize ati:
“Simvuga igiciro kuko sinshuruza ariko ni uguhera ku bihumbi icumi kuzamura, uko umwuka akuyobora, bitewe n’aho ushaka kugana ubibe mu buhanuzi mu izina rya Yesu. Niba udafite amafaranga nonaha, hariho nimero ya telephone yanjye…”
Bishop Rugagi yahamije ko abantu bose baguze utwo dutabo bazajya mu giterane gisoza umwaka ku itariki 31 Ukuboza uyu mwaka baramaze kugera mu kindi cyiciro cy’ubuzima.
N’ubwo ntawahakana ubuhanuzi bwa Bishop Rugagi, ariko ku rundi ruhande nyuma y’aho utu dutabo n’amakuru yatwo bigiriye ahagaragara hari abantu batashize amakenga utu dutabo n’ubuhanuzi bw’uyu mugabo ahubwo barushaho kumukeka amababa ko yaba hari ikindi agendereye bamwe batatinye kwita indonke.
Ariko na none twibaze, aho ubu buhanuzi bwivanzemo amafaranga kandi hakazamo ko aka gatabo kuzagira umumaro hagendewe ku giciro kishyuwe, aho ni ubuhoro? Mbese Imana ikora itya turaza kuyita iyihe, yaba ari Imana itakita ku bakene n’abanyantege nke? None ngo guhindurirwa amateka bizajyana n’amafaranga watanze? Ahaaa tubihange amaso.
Iyumvire Rugagi asobanura iby’utu dutabo:


text:
Komite Nyobozi y’Akarere ka Gisagara, abakozi bose kugera ku Tugari, abafatanyabikorwa, abayobozi b’ibigo by’amashuri, ibitaro n’ibigo nderabuzima bafashe umwanzuro ko Akarere ka Gisagara katazongera kuza mu myanya ya nyuma mu mihigo.
Kuri uyu wa 31 Kanama 2018, muri Guest House Gisagara habereye inama mpuzabikorwa y’Akarere ka Gisagara yatumiwemo ibyiciro byose by’inzego z’ubuyobozi kuva ku Karere kugera ku Mudugudu, abafatanyabikorwa n’abayobozi b’ibigo binyuranye bikorera mu Karere. Iyi nama yahuje abantu bagera kuri 500 yareberagaha hamwwe ibyagezweho mu mwaka w’imihigo 2017-2018 n’ibiteganyijwe mu mihigo 2018-2019.
Umuyobozi w’Akarere, Rutaburingoga Jerome, yagaragarije abitabiriye inama ibyagezweho mu mihigo 2017-2018, ashimira abitabiriye uburyo bakoze, ariko ababwira ko n’ubwo umwanya bagize utabashimishije, amahirwe yo gukomeza kunoza kugira ngo Akarere kaze mu myanya ya mbere ahari mu mihigo y’umwaka wa 2018-2019.
Amaze kubamurikira ibiteganyijwe mu mihigo y’umwaka wa 2018-2019 nk’uko yayisinyiye imbere ya Nyakubahwa Perezida wa Repubulika mu izina ry’abanyagisagara, yagize ati: “Mureke turebe ibyo tutanogeje mu mihigo itambutse, bitubere isomo n’imbarutso yo kugira ngo dukore neza kurushaho bityo Akarere kacu kaze mu myanya ya mbere. Umwanya wa 25 ntudushimishije kandi birashoboka ko nidushyira hamwe, buri wese agakora ibyo asabwa, akabikora neza kandi byose biganisha mu gusubiza ibibazo n’ibyifuzo by’abaturage tuzaza mu myanya y’imbere. Ubushobozi, ubushake n’imbaraga birahari”.
Abitabiriye inama bose bashimye iyo ntego maze biyemeza ko bagiye gushyiramo imbaraga zose ku buryo mu mihigo y’uyu mwaka 2018-2019 Gisagara itazongera kuza mu myanya ya nyuma. Ngo barifuza kuzakora mu kiganza cya Nyakubahwa Perezida wa Repubulika, bagafata ifoto hamwe nawe, ngo n’igikombe cyababera kandi ngo birashoboka.
Inama yashojwe abafatanyabikorwa, Abanyamabanga Nshigwabikorwa b’Imirenge n’abayobozi b’amashami bakorera ku Karere basinyana imihigo n’umuyobozi w’Akarere kandi bose bafite umuhigo wo kutongera kuboneka mu myanya ya 20.


text:
Mu kiganiro aherutse kugirana na Times FM yavuze ko akunda Zari ubwiza bwe ndetse n’amaguru ye meza ndetse ngo agize amahirwe yo guhura nawe byamushimisha.
Mu kiganiro uyu mukecuru yagiranye na Times FM yatangaje ko Zari ari umugore mwiza ndetse ahamya ko amukundira amaguru ye meza.Yakomeje avuga ko ahawe amahirwe yo kugirana na we ibiganiro byamunezeza cyane.
Yagize ati:” Zari ni mwiza.Ndamutse mbonye umwanya wo kuganira nawe byaba ari byiza kandi ntacyo bitwaye.Ni umugore mwiza kandi nkunda cyane amaguru ye.”
Abajijwe uko yakwakira kubona Diamond afashe icyemezo cyo gushyingiranwa na Zari hamwe na Hamisa Mobetto nk’uko amategeko y’idini ya Isilamu yemerera umugabo kugira abagore barenze umwe, uyu mukecuru yavuze ko yabyishimira cyane.
Nyina wa Hamisa avuze aya magambo nyuma y’igihe Zari na Hamisa badacana uwaka nyuma y’aho aba bombi babyaranye abana na Diamond Platnumz.
Nibyo rwose ZARI ni mwiza pe.Ariko imbere y’imana,ni mubi cyane,kubera ko asambana.Udashyizemo abandi baryamanye na we,ZARI amaze kubana n’abagabo 2 batasezeranye.Umuntu ufite UBWIZA nyamara agakora ibyo imana itubuza,imana imugereranya n’ingurube yambaye Zahabu ku kizuru cyayo.Ikindi kandi,abantu bose bakora ubusambanyi,imana izabarimbura bose.Ntacyo bimaze kwishimisha mu busambanyi,hanyuma ukazabura ubuzima bw’iteka muli paradizo.


text:
KANDA HANO UREBE VIDEO
Biba bigoye gutandukanya niba umuntu akwishimira cyangwa agukunda, kandi biba binagoye kumenya niba wararenze urwego rumwe ukagera kurundi, guhera wahura n’umuntu mugahuza amaso, bikarenga mugatangira kwandikirana, mugakomeza mukazahura ugatangira kumwishimira, iyo murenze aha ibintu biba byakomeye. Ubundi gukunda biruta cyane kwishimira, akenshi bitangira wishimira umuntu nyuma ukaza kumukunda.
Aho utangira gutegereza niba ariwe ubanza kukwandikira, ugahora upanga uburyo mwahura mpaka aho ikiganiro cyizavirmo isano. Twabakusanyirije ibisubizo byinshi bigaragaza itandukanirizo riri hagati yabyo
- kwishimira umuntu nigihe uba ukunda ibintu bimwe nabimwe kuriwe ariko iyo umukunda nabimwe bibi kuriwe urabyihanganira.
- Iyo ukunda umuntu aba avuze byose kuri wowe ariko igihe umwishimira ikigushimisha nuguhora uri hafi ye.
- Murukundo umuntu aba yarabaye nkigice kimwe mubuzima bwawe mugihe iyo umwishimira uba wumva ntakibazo kuba murikumwe mwanahorana. Iyo uri imbere y’umuntu ukunda akenshi ubufite ubwoba witwararika cyane bitandukanye nuko witwara iyo urimbere y’uwo wishimira kandi ho ntanikibazo biba biguteye.
- Iyo ukundumuntu uba wumva burikanya yakwandikira cyangwa akaguhamagara, nyine ukumva mwahora mvivuganira ariko siko biri kuwo wishimira.
- Harabavugako iyo uri murukundo bigera ho bikaba nkaho wagirango wafashe kubiyobyabwenge kandi kumuntu wishimira we ntago byageraho. Bibaye byanageze aho ubwo ntago ubukimwishimira ahubwo uba wageze murukundo.


text:
Urwenya rwanditswe n'umusomyi/umwanditsi kuIgituba witwa LATOUTE
Hari inkambi imwe kubera za bulende ziba zegeranye les couples bakabura uko babitosa, nta kundi bakavumbika, rimwe rero imvura yaraguye umugore atuma ku mugabo ngo hari umushaka aho aziye aza ihise ati "apu! urabona iyi mvura upfushije ubusa!(ubwo nyine bari guprofita Rwagihuta igakora akazi kayo!
by LATOUTE
INKURU BISA
1.Urwenya rw'Igitsina I
2.Urwenya rw'Igitsina II
3.Inganzo y'Igituba
4.Urwenya
5.Urwenya Rusanzwe
6.Urwenya rw'Igitsina
7.Urwenya Tuba!
inkambi,urwenya,latoute,imvura,umugabo,umugore,burende,bulende,impunzi,guhunga


text:
Ibikubiye muri ubwo bushakashatsi bwakorewe mu mirenge yose yo mu Karere ka Nyanza mu 2017 byagarutsweho mu nama nyunguranabitekerezo yahuje abakora mu buhinzi ku wa 26 Nyakanga 2018 hagamijwe kureba uruhare rw’abaturage mu bibakorerwa.
Umukozi uhagarariye uwo mushinga, Nzeyimana Elia Makiba, yavuze ko bafite intego yo guhuza ubuyobozi ndetse n’abaturage kugira ngo icyuho gihari mu mikoranire kiveho.
Ati “Ubushakashatsi bwatweretse ko uruhare rw’umuhinzi mworozi mu igenamigambi rukiri hasi kuri 23%, mu ishyirwa mu bikorwa ry’ubuhinzi n’ubworozi ruri kuri 68%, wajya noneho mu gusuzuma ugasanga ni 15%. Umwanzuro wacu ni uguhuza ibikorwa tukagira icyerekezo kimwe; abagoronome na ba veterineri n’abandi bahagarariye abahinzi bagakorana nabo neza”.
Ubwo bushakashatsi kandi bugaragaza ko niyo habayeho kubanza kumva ibitekerezo by’abaturage mbere yo kubakorera igikorwa runaka hakiri icyuho cy’uko nyuma yaho batajya kubabwira imigendekere yabyo (ibyakozwe n’ibitarashobotse).
Abatanze ibitekerezo bitandukanye muri iyo nama bahuriza ku kunoza imikoranire n’abaturage ndetse no gukomeza kubigisha kugira ngo bajye batinyuka gukorana n’ubuyobozi ku nzego zitandukanye no kuvuga icyo batekereza.
Umuyobozi wungirije ushinzwe Iterambere ry’Ubukungu mu Karere ka Nyanza,Kajyambere Patrick , yavuze ko uwo mushinga umaze umwaka bakorana nawo kandi mu myaka itanu uzahamara bawitezeho impinduka nziza mu iterambere ry’abaturage.
Ati “Ibizagenda biva mu bikorwa by’uyu mushinga bizadufasha gufata ingamba z’uburyo imihigo y’Akarere abaturage bazajya bakomeza kuyigiramo uruhare ikaba iyabo, ahagaraga ko hari intege nke hakagenda hazamurwa kugira umuturage atere imbere abigizemo uruhare rufatika”.
Umunyamabanga Nshingwabikorwa wa TI-Rwanda, Mupiganyi Appolinaire, yavuze ko bazakomeza gukorana n’ubuyobozi ku nzego z’ibanze aho umushinga ukorera kugira ngo ibikorerwa abaturage birusheho kunozwa.
Ati “Nasaba bagenzi banjye dukorana umunsi ku wundi gukora ibishoboka byose n’ubwo twagera kuri bike ariko twabikoze mu buryo bunoze.Nidufatanya twese tuzabigeraho mu buryo burambye”.
Umushinga ushinzwe kuzamura uruhare rw’abahinzi mu mihigo y’Akarere ukorera mu muryango TI-Rwanda, ibikorwa byawo bikorerwa mu turere twa Nyanza na Kayonza. Watangiye mu 2017 uzasozwa muri 2022.


text:
Ubushakashatsi bwakozwe n’impuguke mu buzima bw’imyororokere, bugaragaza impamvu umugabo rimwe na rimwe ashobora kurambirwa vuba uwo bashakanye akaba yahitamo kurushinga n’undi mushya bahuye muri iyo minsi.
Ubushakashatsi bwakozwe n’ikigo gikora ubushakashatsi ku buzima bw’imyororokere, Evolutionary Psychological Science, bwakorewe ku bagabo 21 bari hagati y’imyaka 18 na 23.
Aba bagabo bashyizwe hamwe bahabwa kureba amashusho akangurira umugabo gukora imibonano mpuzabitsina hagati y’amasaha 48 na 75 mu gihe cy’iminsi 15.
Aba bagabo beretswe video zirindwi. Esheshatu zibanza zakinwe n’abakinnyi basa umugore n’umugabo naho indi yanyuma yo umugabo ntiyahindurwa ahubwo hahindurwa umugore gusa.
Buri filimi yamaraga iminota itatu igasubizwamo kugeza igihe buri muntu muri ba bagabo bahawe kuzireba azanye amasohoro.
Nyuma yo kureba izi filimi uko ari esheshatu, aba bagabo babajijwe igihe bagaragagaje ibyishimo bidasanzwe maze amasohoro yabo ashyirwa ahantu habugenewe akorerwaho ubushakashatsi. Harebwe ingano y’amasohoro bazanaga ndetse n’umwimerere wayo.
Nyuma, ibisubizo byerekanye ko abagabo bishimye bidasanzwe ndetse bagatanga amasohoro afite umwimerere kuri ya filimi ya 7 yakinwe n’umugabo utarigeze ahindurwa ariko umugore we agahindurwa.
Abashakashatsi bafashe imyanzuro ibiri
Iyo umugabo ateye inda umugore akunda kubona cyane mu buzima bwa buri munsi haba no ku mateleviziyo, umwimerere w’intanga ngabo uragabanuka cyane.
Abashakashatsi bagaragaje ko iyo umugabo akoranye imibonano mpuzabitsina ndetse agatera inda umugore badasanzwe babana cyangwa bahuye bwa mbere umwimerere w’intanga ngab
o wiyongera ndetse akagaragaza n’ibyishimo birenze ugeranyije n’uko byamugendekera iyo abikoranye n’uwo basanzwe bamenyeranye.
Ibi bikaba byagirana isano ku gituma bamwe mu bagabo bahitamo gutandukana n’abo bashakanye bagashinga ingo n’abandi bagore bataramarana umwanya n’abo bashakanye.
Kuki Bamwe mu Bagabo Batandukana Bataramara Igihe Bagahita Bongera Gushaka
Ubushakashatsi bwakozwe n’impuguke mu buzima bw’imyororokere, bugaragaza impamvu umugabo rimwe na rimwe ashobora kurambirwa vuba uwo bashakanye akaba yahitamo kurushinga n’undi mushya bahuye muri iyo minsi.
Labels: abagabo, amasohoro, ubushakashatsi n'igitsina


text:
Gukurikirana abavuye Iwawa bizabarinda gusubira mu biyobyabwenge
Ubuyobozi bw’Ikigo ngororamuco no guteza imbere imyuga n’ubumenyingiro cy’Iwawa buvuga ko bufite impungenge z’uko urubyiruko icyo kigo gihugura rushobora kuzasubira mu biyobyabwenge mu gihe babuze ubakurikirana.
Ubuyobozi bwabitangaje kuri uyu wa Gatanu tariki 8 Nzeri 2017, ubwo bwasohoraga urubyiruko 1121 rwari rumaze umwaka ruhagororerwa ariko 225 muri bo bakaba nta miryango bafite bazerekezamo.
Bosenibamwe Aime, umuyobozi mpuzabikorwa w’ikigo cya Iwawa, yavuze ko bahangayikishijwe n’uko urubyiruko rugorowe rukigishwa imyuga iyo rutashye rukabura aho rujya n’ababitaho basubira mu buzererezi, abandi bakajya mu biyobyabwenge.
Yagize ati “Dusaba abayobozi b’uturere gufasha abavuye Iwawa no gushyira mu bikorwa ubumenyi bahavanye twirinda ko bagaruka mu muhanda no gukoresha ibiyobyabwenge, kuko igihugu kibatangaho amafaranga menshi, ntitwifuza ko musubira mu buzima bubi.”
Yavuze ko imbogamizi zabo zishingiye ku kuba urubyiruko rurangije amasomo, 107 ari abagaruwe ku nshuro ya kabiri kuko bongeye gufatirwa mu biyobyabwenge.
Gusa icyo kibazo ntikiri mu rubyiruko, kuko uyu mwaka hari na 218 bubatse ingo ariko bafatirwa mu myitwarire idahwitse bakazanwa Iwawa.
Nkuriyehe Thomas warangije Iwawa agasubira mu muryango avuga ko amasomo bahabwa muri icyo kigo abafasha iyo basubiye mu muryango.
Ati "Sinari mfite icyerekezo, ariko tukimara gusoza amasomo hano Iwawa, twatashye mu Karere ka Gasabo twashoboye gukora Koperative y’ubudozi no ububaji kandi tumaze kuba barwiyemezamirimo beza, mu kubaka igihugu ndetse tukigisha n’ abandi batugana, tukaba twifuza kugabanya umubare w’urubyiruko ruzanwa Iwawa."
Ibiyobyabwenge by’urumogi n’inzoga z’inkorano nibyo bikoreshwa gukoreshwa n’urubyiruko kurenza urugero.Bituma ikigo cya Iwawa kivuga ko mu Rwanda muri metero 300 haboneka ibiyobyabwenge.
Ikigo cya Iwawa kivuga ko umuntu umwe arangiza amasomo no kugororwa atwaye ibihumbi 591Frw. Abarangije bose uyu mwaka batwaye miliyoni 662Frw. Ibi bituma igihugu gihomba miliyoni 402Frw buri mwaka.
Ikigo cya Iwawa cyatangiye gukora mu 2010, kimaze kugorora no gutanga ubumenyingiro ku bantu 12.127.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Iki kibazo twakibajijwe n'umusomyi kuri blog Igituba witwa Sangwa. Tutagiye kure rero burya ijisho rigutuka inkumi cyangwa inkuba nturiyoberwa!. Kugira ngo umenye ko umukobwa agukunda hari ibimenyetso akora byerekana ko agukunda
-akubaha uko uri:arashima,agushima uko akubona.Ushobora kuba hari aho ufite intege nke ariko akagukunda abizi
-ntagusaba ibyo udafite: bisigaye byarateye ko abakobwa bamara gukundana n'abahungu bagatangira kubagerekaho imtwaro. Umukobwa ugukunda ubona ntacyo agutegerejeho usibye urukundo umukunda
-ntagira ishyari: umukobwa ugukunda urukundo rw'ukuri ntaguterera induru ngo akubuze amahoro ngo uganira n'abandi bakobwa, ubona akwizeye kandi yiteguye kuguha uburenganzira bwawe.
-igitangaje ni uko umukobwa ugukunda ashobora kukwemerera mugakora byose b'urukundo ariko agatinya ko mwahuza igitsina( aba yanga ko urukundo rwanyu rwakwicwa no gupfundura agaseke hakiri kare harimo nuko ushobora kumutera inda mukiri bato urukundo n'imibereho bikangirika.)
Urukundo gusa ni amayobera byose bisaba gushishoza umusore n'inkumi bakirinda guhubuka, turabizi ko amaraso aba ashyushye kandi urubyiruko rumeze nk'impumyi ku bibazo birwugarije.


text:
Hagiye kwaduka bibiya mpimbano.
Kuwa 14th Kanama 2014,ubwo nari kumulinzi w’ibihe,ijambo ry’Uwiteka linzaho lirambwira liti,mwana w’umuntu,gukiranirwa kw’Abakuramo inda kuragwiriye imbere y’Uwiteka Imana.N’uko ndeba hirya yanjye gato,mbona ikiganza cy’umwana w’uruhinja cyuzuye amaraso,maze ijambo ry’Uwiteka lingarukaho liti,mwana w’umuntu ubonye iki?
Ndasubiza nti mbonye ikiganza cy’umwana wuruhinja cyuzuyemo amaraso,nuko malaika arambwira ati,ayo maraso ubonye alimo ararira asaba guhorerwa kuko bayarenganije ubwo bakuragamo inda z’abana bato.
None dore igihe gishyize cyera kuko Uwiteka agiye guhorera abakubaganiwe bazize akarengane!Dore urusaku rwamaraso yabana bato rwageze imbere y’Uwiteka,dore Uwiteka afatishijwe n’uburakari bukomeye agiye guhorera abera bazize akarengane batari bafite kicurira.
Ubwo mu gihe narimo kumva ibyo nabwirwaga ,mndeba hirya yanjye gato,mpabona ijambo ry’Uwiteka aliyo Bibiliya ijambo ry’Imana.Nerekwa ko,hagiye gusohoka indi bibiliya mpimbano izaba ifite amabara (2)umukara n’ikigina inyuma kugifuniko cyayo.
Mbwirwa yuko iyo bibibliya ali iya anti kristo uhagurukiye kurwanya abakiranutsi kugirango arebe ko niba bishoboka yayobya bamwe mu bitwa ko bahagaze!.
Ndabwirwa ngo mburire abakiranutsi ko,bakwiye kuba maso,abafite bibiliya zabo muzikomeze kuko bibiliya z’ukuri zigiye kubura,satani asohore izitari iz’ukuli kugirango ayobye intore z’Imana.
Urabe wumva birenge niwowe ubwirwa ejo ntuzavuge ngo ntiwabwiwe nyamarakumvira kuruta gutanga ibitambo uko niko Uwiteka avuze.
<


text:
Mwaramutse nitwa kubwimana ntuye muri Gasabo ndangije kaminuza level4 ibijyanye na computer mfite umukobwa wincuti twakundanye niga muri s5 numukobwa mwiza p njyewe ntamuryango mfite numuzungu wandihiriraga yaje gusubira iwabo muri europe agenda ngeze mu s5 nyimenyana nawamukobwa sinamwiraririyeho uwomukobwa namubwiye ibibazo byanjye nawe kd ntaho yari gukura amafranga ngo amfashe byabaye ngombwa ko yajya atanga umubiriwe ngo ayabone ndabyihanganira yandihiriye mu s5 s6 and level 1 nanjye nkamusezeranya ko tuzabana kuko ibyo yankoreye numvaga ataribintu byakorwa naburimuntu wese none inama najyiraga ngo mumpe twagiye kwipimisha dusanga YANDUYE HIV mubyukuri ndumva ntamureka kubera ibyo yankoreye anyishyurira amashuri we arimbwira ati wowe jyenda uhitemo umukobwa ushaka njyewe undeke ndarwaye ark nkumva ntamureka ESE NSHAKE UNDI? sindaba mubereye uwisi? ese MUSHAKE kd ARWAYE HIV kd njyewe ndamukunda INAMA YAWE IRAKENEWE murakoze Imana ibarinde"
Related Posts by Categories


text:
UMUKOBWA WABAGA MU GISABO
Kera habayeho umugabo, bukeye ashaka umugore, babyarana umwana w’umukobwa. Baramurera arakura. Amaze kuba inkumi ararwara arapfa. Intumbi ye bajya kuyijugunya mu gihuru. Aho bamujugunye hamera uruyuzi rurakura rwera igisabo.
Bukeye umugabo agiye gututira ibiti mu ishyamba abona icyo gisabo kitagira uko gisa. Aragica aragitahana. Ageze imuhira, agize ngo agitereke mu pfuruka cyanga kumuva mu ntoki. Akijyana ku ruhimbi, aragitereka kirakunda. Abwira umugore we ngo acyondore agishyiremwo amata bajye bagicundiramo. Umugore asukamwo amata avuze hanyuma ashaka inzindaro aragipfundikira. Bukeye aza kureba niba amata yavuze neza ngo ayacunde. Arebye asanga nta mata atakirimwo, igisabo kimuhamagara. Arongera ashyiramwo andi, bukeye asubiye kureba asanga ari kwakundi. Nuko abitekerereza abo muri urwo rugo agirango bazamufashe kugenzura uza kunywa ayo mata. Umusore wabaga muri urwo rugo atangira kujya agenzura icyo gisabo. Umunsi umwe, arazinduka mu museso abona umukobwa w’inkumi utagira uko asa yinjira muri cya gisabo. Nuko amenya ko ariwe unywa ya mata, kandi akaba muri icyo gisabo. Ntiyagira uwo abibwira aricecekera. Asaba se ko amuha icyo gisabo ngo agitereka mu nzu araramwo. Se arakimuha akijyana mu nzu ye. Uwo muhungu abwira mushiki we ngo agitereke ku ruhimbi ni ho cyamenyereye kuba. Ati: akazuba nikava, ajye akijyana mu gikari ahiherereye. Mushiki we arabimwemerera.
Nuko yajya kwoza ibyansi akaririmba ati: kuki gisabo cya musaza wanjye utaza ngo twoze ibyansi, wo kameneka we! Uwo mu gisabo na we agasubiza ati: oya shenge ntikikameneke, kirimwo Rutoki rw’urutunda, yaza yakuruta. Harimwo Sunzu ribogaboga, yaza yakuruta. Undi aramusubiza ati: ngwino undute wo kanduta we. Umukobwa wo mu gisabo avamwo, bararamukanya. Hanyuma bafatanya kwoza ibyansi no kuboha, no gutunganya mu rugo.
Byose birangiye, umukobwa wo mu gisabo yisubiriramwo abwira mugenzi we ati: uramenye ntujye kuntaranga. Uwo mukobwa ariko aragenda abwira musaza we ati: nabonye igitangaza, namenye aho ya mata yo mu gisabo ajya. Kibamwo umukobwa w’akataraboneka. Yavuyemwo turaramukanya, turaganira ndetse amfasha gukora imirimo yo mu rugo, turangije yisubirira mu gisabo. Musaza we aramubwira ati: ugomba kuzamfasha nkabona uwo mukobwa. Undi ati : ejo mu gitondo, uzicare hariya mu mfuruka, uzaduhengereze mu rugi. Nzamuhamagara aze dukore imirimo uko dusanzwe tuyikora. Nakubwira iki nzamutinza nkana kugirango wihere ijisho. Bukeye umukobwa wo mu gisabo araza afatanya na mugenzi we gukora ya mirimo. Wa musore uko yakihishe mu mfuruka, amaze kwitegereza neza wa mukobwa wo mu gisabo, arasimbuka aramucakira. Mushiki we ariyirukira asiga bakirana.
Amaherezo umukobwa wo mu gisabo aramubwira ati: ndekura ntahinduka intare nkakurya. Umuhungu ati: nanjye ngahinduka yo nka kurya. Umukobwa ati: Ndekura ndahinduka inkuba nkagukubita. Undi nawe ati: najye ngahinduka yo nkagukubita. Bamaze kunaniranwa umukobwa aramubwira ati: nkubita agashyi ngukubite akandi, tuve ibuzimu tujye ibuntu. Barangije baricara baratuza. Mushiki w’umuhungu aragaruka abazanira n’icyo banywa. Bwije wa muhungu arongora uwo mukobwa wo mu gisabo.Bukeye abo muri urwo rugo bose baraza, bamenyeshwa inkuru nziza. Ni uko amabanga y’umukobwa wo mu gisabo ashira atyo. Nuko uwo muhungu abana atyo nu mukobwa wo mu gisabo baratunga, baratunganirwa.


text:
Ubuyobozi bw'Akarere bwafashe icyemezo cyo kujya gasuzuma imihigo mu nzego zose kugera no ku rugo kugira ngo hajye hagaragara abagenda basubiza inyuma ababa bakoze neza ibyo bagomba ndetse banabigayirwe.
Ibi Umuyobozi w'Akarere ka Rubavu wungirije ushinzwe imibereho myiza y'abaturage Uwampayizina Marie Grace yabigarutseho kri uyu wa 25 Nzeri 2018 mu nama y'urubyiruko igamije gusinyana imihigo y'urubyiruko n'abahuzabikorwa b'Inama y'Igihugu y'urubyiruko mu mirenge.
Atangiza ayi nama yagize ati: '' Icyo twese twemeranya ni uko tugereranije n'umwaka wari wabanje, umwaka ushize habaye gusubira inyuma mu kwesa imihigo y'urunyiruko aho Akarere kavuye ku mwanya wa 13 kakagera ku wa 18. Icyamaze kugaragara ni uko hari abadakora bityo bikagira ingaruka kubaba bakoze uko bashoboye kose ngo bese imihigo yabo ku kigero kiri hejuru.''
Yongeyeho ko igihe kigeze kugira ngo abantu batandukane no kujya bavuga ngo twabaye abanyuama gusa ahubwo hakajya hagaragazwa ababiteye ndetse bakanabigayirwa kugira ngo mu bihe bikurikira bazarusheho kurwana ishyaka.
Mu mpanuro zikomeye yagejeje kuri uru rubyiruko yarusabye kurushaho kunoza imikorere no gushyira imbere ubufatanye anabibutsa kurebera hamwe ibibazo byagaragaye mu mwaka ushize kugira ngo bifatirwe ingamba zinoze muri uyu mwaka bityo imihigo izarusheho kweswa binyuze mu mikorere n'imikoranire y'inzego zose kuva ku karere kugera ku mudugudu.
Yibibukije ko bafite amahirwe yo kuba Igihugu gishyize imbere urubyiruko aho hazirikanwa ko ari rwo rufite mu maboko u Rwanda rw'ejo rwifuzwa abasaba kwitoza kuzatanga umusaruro bitezweho.


text:
IGIHE NZARAMBA IMEZE NABI MU RWANDA ABAGERA KURI 600 BITABIRIYE IBIRORI BYA DINER EN BLANC I KIGALI: NI AGASHYA KU NGOMA YA KALINGA
- Views 3868
Ibi byabaye ntabwo nirirwa ncukumbura ngo mvuge uko byatangiye, icyo nibandaho ni icyo ubutegetsi bw’i Kigali buba bushaka gukora bubeshya abanyarwanda n’amahanga ko mu Rwanda bateye imbere. Uyu muhuro aho abantu baturuka mu bihugu bitandukanye bakaza kunywa no kurira hamwe i Kigali, bose bambaye imyenda y’imyeru guhera hasi kugeza hejuru ni ibntu bishya muri Afurika. Ese kuki bambara imyenda y’umweru andi mabara bakayatera utwatsi? Ni iki baba bashaka kwereka abirabura batuye mu Rwanda no muri Afurika? Ikintu kizwi umuntu atashidikanyaho nuko ubukoloni bukiri muri Afurika aho intambara z’urudaca zishyigikiwe na mpatsibihugu zica abantu buri munsi hakoreshejwe abo twita “puppets” babo basangira ibyo bibye rubanda.
http://(http://mobile.igihe.com/imyidagaduro/article/abagera-kuri-600-bitabiriye-ibirori-bya-diner-en-blanc-i-kigali-amafoto)
Ubu mu Rwanda havugwa inzara bise NZARAMBA ituma abaturage bakomeje gusuhukira mu bihugu by’ibituranyi bya Uganda na Tanzania. Iyo witegereje ubukungu bwo mu Rwanda bwagiye mu maboko y’agatsiko gafite ubutegetsi maze rubanda giseseka barayiburabuza ubuzima buba bubi cyane. Habayeho imisoro iteye ubwoba aho ikintu cyose gisora ndetse no kwivuza udafite mutuelle de sante ashobora gupfira mu rugo cg kwa muganga abantu bamwitegereza. Abaturage batswe ibishanga byagombye kubagoboka igihe izuba ribaye ryinshi, babategetse guhinga igihingwa kimwe ngo bagemurire inganda z’agatsiko kihariye ubukungu. Aba nibo bagena igiciro umuturage abona kubyo yahinze. Bashyizeho imishahara izana ubusumbane maze rubanda iboneka mu burezi igenerwa 40 000 frw (60 US$). Uyu mwalimu wigisha amashuri abanza ntashobora kurihira abana babiri biga mu mashuri y’isumbuye ngo abone igisigara cyamutunga. Uba mu mujyi we ugomba gukodesha ahaba simbona niba yarihira n’umwana n’umwe cg yabona amafaranga atunga umuryango w’abantu 3. Igishekeje umuntu uyobora umurenge ufite impamyabushobozi imwe ahembwe inshuro zirenze ebyiri uyu mwalimu. Uri muri politiki wirirwa abara abakene, abatindi, n’abahanya ndetse areba n’ibijyanye no kwesa imihigo niwe ufite ijambo. Ngirango biragaragara impamvu uburezi butazapfa bugiye mu buryo mu Rwanda.
Mu gihe rubanda ikeneshejwe ugasanga bashyizeho ibintu bya “gira inka” zitangwa na perezida wabo. Umuntu yakwibaza ati izi nka uyu muntu azivanahe? Mbona ziva muri ya misoro iteye ubwoba abaturage batishoboye birirwa batanga ugasanga yabakenesheje. Uzakenesha umuntu maze uhindukire umugabire inka? Ibi ni systeme y’ubuhake.
Systeme ya capitalisme niko ikora, ni ukugukenesha kandi ibi biba kuri rubanda noneho hakabaho agatsiko kagira ibya mirenge ukajya wumva ngo barimo gufasha abatishoboye. Mu by’ukuri ibyo batanga ni 1/10 ku bintu baba batwaye uwo bafasha. Hano usanga basetse cyane, amafoto acicikana ngo bagize umutima utanga. Iyo bikomeje rubanda ikageraho irambirwa nibyo bivamo kwigaragambya bakarwana n’abantu bababuza kubaho neza muri aya manyanga yabo. Uzumva abambari ba FPR bavuga ko perezida arimo kurwanya ubukene atanga inka. Hano wibaza niba umuturage umuretse agahinga, agacuruza ntagotwe n’imisoro mbona yakwigurira inka zirenze imwe bamuha.
Urundi rugero rufatika ni imfashanyo ya mpatsibihugu. Murebe amafaranga bafashije u Rwanda kuva muri 1994, noneho muhindukire murebe abantu batanze amafaranga. Murasanga abatanze amafaranga ari bamwe batumye u Rwanda rugwa mu icuraburindi rugatakaza abantu mu mamiliyoni. Urasanga ari bamwe bashyigikiye u Rwanda kujya mu ntambara z’urudaca mu karere biba ubukungu bw’Afurika bagasngira n’aba babakingira ikibaba. MU YANDI MAGAMBO NTAMFASHANYO U RWANDA RWIGEZE RUBONA, AHUBWO ABANYARWANDA BAKORESHEJWE MUKWIBIRA ABITWA KO BAFASHA U RWANDA KANDI BAHATAKARIZA ABANTU BENSHI (BABAYE IGITAMBO) KU GATSIKO KARIMO KWIBANA NA MPATSIBIHUGU. Niba se barafashije abanyarwanda kuki inzara NZARAMBA iri gutuma basuhuka? Amafaranga hafi ya yose ari muri Crystal ventures no mu mifuka y’agatsiko k’abantu bafatanya. MPATSIBIHUGU IYO ATANZE IDOLARI RIMWE AGOMBA KUGARUZA ICUMI. ABANYAMERIKA UBWABO BIVUGIRAKO “THERE IS NO FREE LUNCH” BIVUZE KO NTA KINTU CY’UBUSA KIBAHO. HANO NIHO HATUMA WUMVA INTAMBARA Z’URUDACA MU KARERE.
(Rwanda: Famine Hits Over 100,000 Rwandan Families in Eastern Province, http://allafrica.com/stories/201607040573.html)
Ngarutse ku birori by’abantu bambaye imyenda y’imyeru gusa bahura bakarya, bakanywa bashaka bakanabyina, birababaje kubona ibintu nkibi bibera mu gihugu aho urugi rusigaye rukinga batanu, abantu bamwe barya rimwe ku munsi, abana bataye amashuli kubera kubura amafaranga, abanyarwanda barimo gusuhukira mu bihugu by’ibituranyi. Hari n’ibintu bijyana n’amajyambere biteye kwibaza iyo abantu basangira amazi n’inka zirimo kuyagangamo, abaturage batagira isabune yo gukaraba cg akabase bakarabiramo.
Twibuke ibintu byabaye mu minsi ishize ya vuba aho umugabo ukuze abatesi ba Kalinga bategetse ko bamwuhagirira mu ruhame yambaye ubusa abana be n’abuzukuru baraho. Gukenesha umuntu akageraho atagira n’urwara rwo kwishima warangiza ngo umushyiriye isabune yo gukaraba, maze ugategeka ko bamwuhagira yambaye ubusa mu bantu. Umenya abantu bamwe bafite uko batekereza mu buryo bwihariye. Ibi ni ukwangiza umutwe w’umuntu umwandagaje ukamukoresha ibintu atakora ku giti cye ari muzima (mu cyongereza nabyita: destroying the self-esteem by humiliation).
(ifoto y’umuntu wambaye ubusa arimo kuhagirwa)
Hari imitwe yashyizweho n’aba Bambara imyenda y’imyeru yitwa INKERAGUTABARA na DASSO. Iyi mitwe ni ukuburabuza abanyarwanda maze bagahinda ibyo batazi kugirango babayobore butama. Umubyeyi witwa Tewodoziya Uwamahoro yishwe akubiswen’Inkeragutabara zimujije gucuruza utuntu twamutunga ahantu bavuga ko hatemewe. Hano wibaza niba amategeko yo mu Rwanda harimo gukubita umuntu akrinda shiramo umwuka.
Abaturage batatanze mutuelle de sante iyo bakamatanye na DASSO ivumbi riratumuka, usanga babakandagiye ku gakanu ngaho ari ihene bagiye kubaga.
Burya ntawuhishira umwotsi inzu irimo gushya. Ubu hari impunzi z’abanyarwanda zibarirwa mu bihumbi amagana. FPR ntijya ikozwa ibibazo biyireba, ahubwo yihaye kwerekana ko igihugu cyahindutse Singapore yo muri Afurika. Ariko iyo witegereje ibibazo biri imbere mu gihugu by’ubukene n’imibereho idafashe, uburezi bwazambaguritse ukongeraho impunzi zishaka gutaha byanze bikunze kandi zitububa usanga ibibabazo byarabaye ingutu n’isobe. Kubihisha siwo muti. Ntabwo ari igihe cyo kubona u Rwanda rwirata Diner y’abantu bambaye imyenda y’imyeru ukagirango bizagira abirabura bafite uruhu nk’urwo mfite hano abera. Ikindi ubukoloni ntibuzarangizwa no gukeza abakoloniza, buzarangizwa no kwigira kandi bikorewe mu mucyo aho rubanda yose igira imibereho myiza nta muntu numwe uhejwe.
Umwanzuro
Banyarwanda banyarwandakazi, ikintu kitwishe ni ukutamenya amanyanga y’udukandamiza. Uyu yazanye amanyanga yo gukenesha rubanda maze akubaka imitamenwa barinda abantu gukandagiramo batambaye inkweto bashaka, byanarimba bakabakusanya bakabafungira kwa Kabuga aho babakubitira ivumbi rigatumuka. Kubona iyo mitamenwa ukoresheje amaso uhagaze za Jali, ntacyo byakongerera mu kubona imiti yo kwivuza cg kujyana umwana ku ishuri. Inka baguha ntuzagirengo ni urukundo, ahubwo ni ukuguhuma amaso ngo ugirengo bakwitayeho. Iyo bakwitaho bari kureka ugahinga ibishanga ntibabigutware, ugahinga ibyo ushaka ubona byakugirira akamaro, ntibaguhe igiciro bo bishyiriyeho kubyo wejeje, ukivuza igihe utabonye mutuelle de sante ntihagire ugukandagira ku gakanu.
Kubona bahuruje amahanga ngo bambarire hamwe imyenda y’imyeru maze barye, banywe, babyine maze basabane ni ukugukina ku mubyimba bakumvishako bamaze kugushyira mu mwanya bashakaga. Ni ukurya ibyo bakugeneye, ukumva ibyo bakubwiye, ugakora ibyo bagutegetse wakwanga bakakujyana kwa Gacinya. Ibi nta bindi ni ubuhake n’uburetwa byagarutse mu bundi buryo. Aba baguhatse bo bageze aho bumva barabaye abera bakiyaka wa mubiri wirabura musangiye. Nta yindi mpamvu mbona bahisemo imyenda y’umweru kuva hasi kugera hejuru ngo bayambarane n’abo bakorera akazi ko gukandamiza abirabura bagenzi babo.
Uburenganzira buraharanirwa, gira amatsiko umenye ibiba uruhande rwawe. Soma, umva za radio zitandukanye, ganira na mugenzi wawe wizeye maze mwige uko mwaba mu isi irimo abantu bahaka abandi. Ese uzemera guhakwa ndetse n’urubyaro rwawe rukazahakwa cg uzaharanira uburenganzira bwawe n’abagukomotseho maze ukazatabaruka usize u Rwanda rubereye abo usize inyuma? Ibaze, wisubize.
Umusomyi w’Intabaza,
David Rudatinya
3 Responses to IGIHE NZARAMBA IMEZE NABI MU RWANDA ABAGERA KURI 600 BITABIRIYE IBIRORI BYA DINER EN BLANC I KIGALI: NI AGASHYA KU NGOMA YA KALINGA
-
Njye ndumva aho ibintu bigeze mugihugu cyacu bikomeye ko hagomba impinduka,bene wacu bakeneye umuntu wabakiza umunyururu wa Kagome Paul n’umwironge we Louise Mushiwe.Hagomba iki rero?FDLR niyo dutezeho amakiriro nibasohoke mû mashyamba ya Congo binjire murwatubyaye ningufu nyinshi Kagome azahita ayabangira ingata kuberako ntangabo afite.Icyo afite ni umunwagusa wo kubeshya abamuhaye ubutegetse n’ibiramahire baramumenye bazi ko ari un vaut rien.
-
Njye ndumva aho ibintu bigeze mugihugu cyacu bikomeye ko hagomba impinduka,bene wacu bakeneye umuntu wabakiza umunyururu wa Kagome Paul n’umwironge we Louise Mushiwe.Hagomba iki rero?FDLR niyo dutezeho amakiriro nibasohoke mû mashyamba ya Congo binjire murwatubyaye ningufu nyinshi Kagome azahita ayabangira ingata kuberako ntangabo afite.Icyo afite ni umunwagusa wo kubeshya abamuhaye ubutegetse n’ibiramahire baramumenye nazi ko ari un vaut rien.
-
Ubutegetsi bwabatutsi ni: kwica, ikiboko, akandoyi, songamane, uburozi, uburoko, gufunga abantu ntampamvu, ubusambanyi n’uburaya, kubeshya-techniques.com, kwigira uko batari no kwishyira hejuru cg gushinga amajosi nkimisambi itazi guhiga. Nibindi byose bidakwiye kubaho kuri iyisi ya Rurema byose bikorwa ninyenzi-inkotanyi. Ariko ntibibeshye cyane kuko na
Lusoferi Shitani wari warigize ishyano mwijuru ry’Imana ntiyari aziko azatabwa mwisi akaba ikivume ku Mana no kubana b’Imana, kandi shitani itegereje gutwikwa igakongoka kumunsi wimperuka. Na FPR-Inkotanyi nicyo bategereje ntakindi inkozi zibibi zose zizabona ishyano.


text:
Ubwo hizihizwaga ku ncuro ya 16 Umunsi Mukuru Mpuzamahanga w’Umwarimu mu Karere Gicumbi, abarimu bo mu murenge wa Bwisige barashimira Nyakubahwa Paul Kagame, Perezida wa Repubulika y’u Rwanda kubera iterambere yabagejejeho binyuze mu Umwarimu Sacco yabashyiriyeho mu mwaka wa 2006 ikemerwa na Banki Nkuru y’Igihugu (BNR) mu mwaka wa 2008. Ibi ni bimwe mu byavuzwe na Madame Uwamahoro Aurelie wavuze ijambo mu izina ry’abarimu bigisha mu bigo by’amashuri 6 biri mu murenge wa Bwisige.
Abayobozi n'abari bitabiriye ibirori
Umushyitsi Mukuru muri ibi birori yari Umuyobozi w’Akarere ka Gicumbi bwana Mudaheranwa Juvenal, Umuyobozi wa Polisi mu Karere ka Gicumbi Supt Karagire Gaston, Umugenzuzi (Inspector)wa REB bwana Jean Claude, Umuyobozi w’umwarimu Sacco mu Karere ka Gicumbi, Umuyobozi wa Save the Children ndetse n’umuyobozi wa VSO Madame Anne Marquez, abaturage, abanyeshuri ba ES Bwisige n’abarimu bose bo mu bigo 6 biri mu murenge wa Bwisige.
Abafatanyabikorwa bafashe ijambo bose bagarutse ku ireme ry’uburezi aho Umugenzuzi wa REB yagarutse ku bintu 5 bigomba kugaragara kugira ngo uvuge ko uburezi bufite ireme, amahirwe abarimu bafite aho bahabwa inguzanyo bishyura ku nyungu iri hasi ugereranije n’ibindi bigo by’imari.
Umuyobozi wa Polisi mu karere yabasabye kwita ku mpamvu zitera umwana gucikishiriza amashuri, zirimo amakimbirane aba ari mu miryango, kubashukisha akazi n’ibindi abasaba kujya batajya bashakira ikibazo ku bana gusa ahubwo ko bagomba kugera no mu miryango yabo. Ikindi yagarutseho ni ugushyingira abo bana bakiri bato abarimu bagaceceka ndetse n’ababyeyi ababwira ko yaba umurongoye, yaba uwatashye ubwo bukwe n’undi wabimenye agaceceka bose itegeko rirabahana. Yashoreje ku cyaha cyo gusambanya umunyeshuri uri umwarimu avuga ko itegeko rimuhanisha igifungo cya burundu.
Mayor Mudaheranwa mu ijambo rye, yabanje kwifuriza abarimu bose umunsi mwiza no gushimira abarimu babaye indashyikirwa abasaba kurushaho ntibirare. Yakomeje ababwira ko kwigisha atari ukujya mu bitabo gusa ngo umuntu yandike ku kibaho narangiza atange ikizamini ngo birangirire aho, ko hiyongeraho gukurikirana umwana nk’isuku ye n’ibindi. Yashoje abasaba guha abana uburezi buvanze n’uburere, indangagaciro na kirazira by’umuco nyarwanda ariko bakabanza kugira ibyo byose ubwabo kuko ntawe utanga icyo adafite bityo rero bakaba bagomba kwisuzuma haba hari ukwisubiraho bikaba.
MUTUMWA Vincent
Public Relations, Media and Communication Officer
Gicumbi District
Tel: +250 788487894
E-mail: mutumwa.vincent@gicumbi.gov.rw


text:
Kudaturira "Sacco" bibangamira gahunda zo kwizigamira
Abaturage bo mu Murenge wa Butare mu Karere ka Rusizi barifuza ko bakwegerezwa ibigo by’imari kuko bagorwa no kugera ku murenge Sacco.
Abatuye mu tugari twa Nyamihanda na Rwambogo ni bamwe mu bavuga ko bakora urugendo rw’amasaha atanu kugira ngo bagere kuri Sacco ya Butare. Uwifite we ategega moto akishyura 8.000Frw kugenda no kugaruka.
Ngirumukiza Viateur ubitsa muri iyi Sacco avuga ko byatumye bamwe batangira gucika integer ku buryo hari abatakiyibitsamo, bigatuma bayakoresha mu buryo batateguye.
Agira ati “Abenshi ntibitabira gukoresha Banki bitewe n’uko iri kure biba ngombwa ko tuyibikira mu bundi buryo busanzwe kubera ari kure.”
Aba baturage kuvuga ko bakabaye bifashisha ibigo by’imari bikabaha inguzanyo na bo bakiteza imbere, ariko kuko bibahenda kugera ku murenge sacco barabyihorera.
Umuyobozi w’akarere ka Rusizi Harerimana Frederic, avuga ko akarere kari kuganira na banki z’ubucuruzi ngo barebe uko bajyanayo ibigo by’imari byunganira sacco nubwo bitoroshye.
Ati “No kuba ntayindi banki ihari nabyo ni ikibazo. Ariko turimo turaganira n’izi banki z’ubucuruzi ku gira ngo turebe niba batahakorera.”
Umurenge wa Butare ni umwe muri 18 igize Akarere ka Rusizi. Igice kinini cyawo kigizwe n’imisozi ku buryo bigora cyane abawutuye kugenderana ubwabo.


text:
Rubavu: Kabarebe yasabye abatujwe na Leta kutagurisha inzu bubakiwe
Yanditswe na IYAREMYE YVES
Minisitiri w’Ingabo, Gen. James Kabarebe yasabye abatujwe mu Mudugudu w’Ikitegererezo wa Bahimba wo mu Murenge wa Nyundo mu Karere ka Rubavu gufata neza inzu bubakiwe.
Ni nyuma y’aho mu Murenge wa Rweru mu Karere ka Bugesera hagaragaye ikibazo cy’abagurishije inzu Leta yabubakiye nk’abatishoboye birukanwe muri Tanzania mu mwaka wa 2006.
Minisiteri y’Ubutegetsi bw’Igihugu ivuga ko bitemewe kugura cyangwa kugurisha inzu Leta yubakiye umuturage utishoboye, ariko hari abagiye babirengaho.
Gen Kabarebe yasabye abo mu Mudugudu wa Bahimba kudakora ikosa ryo kugurisha izo nzu batujwemo.
Ati: “Inzu mwahawe musabwe kuzifata neza, hari aho byagiye bigaragara ko hari abahabwa inzu ejo ugasanga bazisambuye barimo kugurisha, mwahawe umudugudu mwiza ufite byose bikenerwa ngo mubihereho mwiteza imbere.”
Gen Kabarebe yabivugiye mu muhango wo gutaha ku mugaragaro uwo mudugudu wuzuye utwaye amafaranga y’u Rwanda asaga miliyari imwe na miliyoni magana abiri.
Yashimiye uruhare rwa buri wese mu gutuma iki gukorwa kigenda neza, asobanurira abahawe inzu amahirwe yose bahawe agiye kubafasha kwiteza imbere.
Minisitiri w’Ingabo yavuze ko iyi ari intambwe yo gufasha abatujwe muri uyu mudugudu kugera kure. Ati: “Muhawe inzu nziza zo guturamo mubaho neza, muhawe amashuri abanyeshuri bagiye kwiga, mugiye korora mufite n’amahirwe menshi cyane.”
“Igihugu cyacu gifite byose byadufasha gutera imbere, mukure amaboko mu mufuka mukore mugire icyo mwimarira, mugomba gukora mukivana mu bukene byanze bikunze.”
Umuyobozi w’Akarere ka Rubavu, Habyarimana Gilbert, yavuze ko uyu mudugudu uje ari igisubizo, cyane ko ibikorwa remezo bawushyizemo bizagera kuri benshi.
Agira ati: “Hari ivuriro rifasha abatuye muri Nyundo, hari ishuri ry’imyaka 4 rigiye kwifashishwa mu kugabanya ubucucike bw’abanyeshuri biga mu bigo bitandukanye byegereye Bahimba, tuzakomeza kuba hafi y’abaturage tubakangurira kurushaho kwifashisha amahirwe bahawe biteza imbere kandi n’ibitari byahagera birimo icyumba mberabyombi kizifashishwa mu kuzamura imyidagaduro, isoko, umuhanda ukoze neza na byo bizakorwa mu gihe kidatinze.”
Nyirabarihira Ancilla, umwe mu batishoboye watujwe muri uyu mudugudu, yavuze ati “Nari mu kiciro cya mbere cy’ubudehe ariko nyuma yo gutuzwa muri uyu mudugudu, icyo kiciro nkivuyemo ngiye mu cya kabiri.”
Yunzemo ati “Nzabigeraho mbikesha amahirwe y’iterambere negerejwe. Mbere twari dutuye ahantu habi turi mu bukene ariko twatujwe ahantu heza hari umuriro, amazi, amashuri n’ibindi bigiye kudufasha kwiteza imbere, ngiye guharanira gukora cyane.”
Uyu mudugudu watangiye kubakwa muri Mutarama 2017 wuzura muri Kanama 2018.
Ugizwe n’inzu 12 aho imwe iturwamo n’imiryango 4 kuri ubu hakaba hatujwemo imiryango itishoboye n’indi yakuwe mu manegeka igera kuri 48.